Anake muani ento ngematiang musuhne aji keris.\n‘The man killed his enemy with a 'kris'.’\nKetut ngematiang lelipine ento.\n‘Ketut killed the snake.’\nTiang ngematiang lelipine ento.\n‘I killed the snake.’\nkilling instrument aji+NP I\nMusuhne matianga aji keris teken anake muani ento.\n‘The enemy was killed with 'kris' by the man.’\nMusuhne kamatiang aji keris teken anake muani ento.


Rasane - kamus bahasa bali\nIn Balinese: Nista rasane idepe yen iraga buka keto.\nIn Balinese: Ring desa tambahan, Wenten Kuliner sane becik pisan rasane.\nIn Balinese: Rasane jeg sanget-sanget tusing jaen.\nIn Balinese: Nah, ane dadi sorotang tiang indik PPKM ene, rasane PPKM ene tuah mengubah jalur lalu lintas dogen, tusing nyetop.\nIn Balinese: Santukan be pasih mawarni petak punika rasane nyangluh pisan.\nIn Balinese: Ulian Virus Corona ene, makejangan nawang rasane nyalanang tresna saling maejohan.


PARARUDAN 24 BAN - Ida Sang Hyang Widi Wasa raris - Bible Search\nPARARUDAN 23 PARARUDAN 25\n1Ida Sang Hyang Widi Wasa raris ngandika ring Dane Musa asapuniki: “Maija menek ka gununge. Kita muah Harun, Nadab muah Abihu aketo masih parapamimpin bangsa Israele ane pitung dasa. Tur enu ejoh uli dini kita patut suba nyumbah. 2Nanging kita dogen ane mai maekin Ulun. Ane lenan tusing kalugra. Apa buin rakyate makejang, ia tusing kalugra menek ka gununge.”\n3Dane Musa tumuli kesah raris ngandikain bangsa Israele indik pituduh Ida Sang Hyang Widi Wasa miwah pidabdab Idane sami. Irika bangsa Israel masaur manuk kadi asapuniki: “Tiang sareng sami jaga nampa nyuun saananing pangandikan Ida Sang Hyang Widi Wasa sane karauhang ring tiang.” 4Dane Musa raris nyuratang saananing pituduh-pituduh Ida Sang Hyang Widi Wasa. Benjangne kantun pasemengan pisan dane ngwangun pamorboran aturan ring bongkol gununge antuk batu roras bungkul manut cacakan suku bangsa Israele. 5Wusan punika dane raris ngutus makudang-kudang truna-truna, tur truna-trunane punika ngaturang aturan sane maborbor ka ayun Ida Sang Hyang Widi Wasa, saha nampah makudang-kudang banteng makadados aturan karahayuan. 6Dane Musa tumuli ngambil getih bantenge punika raris kawadahin makudang-kudang jembung, tur sisanne kabriokang ring pamorboran aturane. 7Dane raris ngambil cakepan prajanjian sane madaging pituduh-pituduh Ida Sang Hyang Widi Wasa raris kawacen antuk suara jangih ring arepan rakyat Israele. Irika ipun pada masaur sapuniki: “Tiang jaga sairing ring Ida Sang Hyang Widi Wasa tur pacang nglaksanayang sakancan pituduh Idane.”\n8Wusan punika Dane Musa raris ngambil getih sane ring jembung-jembunge tur kaketisang ring rakyate kadulurin antuk pangandika sapuniki: “Getihe punika makadados meterai prajanjian sane kadegang antuk Ida Sang Hyang Widi Wasa ngajak semeton, ritatkala Ida maicayang pituduh-pituduhe punika.”\n9Dane Musa, Harun, Nadab, Abihu miwah parapamimpin bangsa Israele sane pitung dasa punika tumuli munggah ka gununge. 10Tur irika dane sareng sami ngeton Widin Israel. Aled cokor Idane pakantenanipun sakadi lante soca nilam sane biru sakadi langite. 11Ida Sang Hyang Widi Wasa nenten nyedayang parapamimpin Israele punika yadiastu dane sareng sami sampun ngeton Ida Sang Hyang Widi Wasa. Sawusan punika dane sareng sami raris pada mangan-nginum.\nDane Musa ring Gunung Sinai\n12Ida Sang Hyang Widi Wasa raris ngandika ring Dane Musa sapuniki: “Maija menek parek teken Ulun di duur gununge mumpung kita ada dini. Ulun lakar mapaica papan batu dadua ane tulisin Ulun pidabdab-pidabdab Ulune makadadi paurukan buat bangsa Israele.” 13Dane Musa miwah Yosua parekan danene tumuli makinkin tur Dane Musa raris munggah ka gununge sane suci punika. 14Dane Musa tumuli ngandika ring parapamimpin bangsa Israele sapuniki: “Jantosang tiang ring pakemahane puniki ngantos tiang mawali malih mriki. Dane Harun miwah Hur jaga sareng-sareng ring semeton iriki. Yening wenten anak sane madue wicara, ipun mangda rauh tangkil ring sang kalih buat nunas tetepasan.”\n15Dane Musa tumuli mamargi ka Gunung Sinai, raris pucak gununge kalikub antuk mega. 16-17Caya galang saking Ida Sang Hyang Widi Wasa tumurun ring pucak gununge punika. Manut pamanggih bangsa Israele caya terang punika sakadi geni sane ngendih ring muncuk gununge. Nem rahina muncuk gununge punika katutupin mega. Ring rahina sane kaping pitu Ida Sang Hyang Widi Wasa raris ngesengin Dane Musa saking tengah megane. 18Dane Musa raris munggah ka gununge tur ngranjing ring megane. Irika dane jenek petang dasa rahina suenipun.


CACAH JIWA 5 BAN - Ida Sang Hyang Widi Wasa ngandika - Bible Search\nCACAH JIWA 4 CACAH JIWA 6\nCACAH JIWA 5\nPidabdab ngeniang indik anak sane leteh\n1Ida Sang Hyang Widi Wasa ngandika ring Dane Musa, sapuniki: 2“Tekedangja titah Ulune ene teken bangsa Israele, kene: Anake ane kena sakit kulit ane raat, anak ane mesuang nanah uli di awakne, anak ane ngusud bangke, patut kapesuang uli pakemahan Israele. 3Anake ane leteh buka keto patut katunden magedi, apanga ia tusing ngletehin pakemahane, sig tongos Ulune malinggih ngajak kaulan Ulune.” 4Irika wong Israele raris ngamargiang indike punika. Sakancan anake sane sakadi asapunika sami kamedalang saking pakemahannyane.\nIndik naur danda\n5Ida Sang Hyang Widi Wasa maicayang pidabdabe sane ring sor puniki malantaran Dane Musa, 6pabuat bangsa Israele. Yening wenten anak sane nenten satia ring Ida Sang Hyang Widi Wasa miwah ngardi dosa marep ring anak lianan, 7ipun patut nganken dosannyane, tur naur danda sategepipun saha kawewehin apahliman ring anake punika. 8Nanging yening anake punika sampun padem, tur nenten maderbe kadang warga, kenginan jinah dandane punika patut katurang ring ayun Ida Sang Hyang Widi Wasa, tur punika dados pikolih sang pandita. Sajaba punika ipun patut ngaturang biri-biri muani asiki buat ngamargiang upacara pamrastaning dosa buat anake iwang punika. 9Kadi asapunika taler sakancan aturan sane istimewa sane katurang antuk wong Israele ring ayun Ida Sang Hyang Widi Wasa, punika dados pikolih sang pandita sane nrima aturane punika. 10Aturan sane kaserahang ring sang pandita, punika patut kambil pabuat sang pandita ngraga.\nIndik anak lanang sane sumangsaya ring rabinnyane\n11Ida Sang Hyang Widi Wasa ngandikayang mangda Dane Musa, 12-14ngrauhang pidabdab-pidabdab sane ring sor puniki, ring wong Israele. Upami wenten anak muani sane marasa mungguing somahipune nenten satia ring ipun. Ipun sumangsaya mungguing somahipune sampun ngletehin deweknyane, malantaran matemu semara ngajak anak muani lianan. Nanging menawita anake muani punika durung purun ngamastiang santukan somahipune nglaksanayang indike punika saking silib, samaliha nenten wenten saksi, tur somahipune punika nenten katangehan. Wiadin wenten taler anak muani sane sangsaya ring somahipune yadiastun somahipune tansah satia ring ipun. 15Ring sajeroning paindikan sane kekalih punika, anake muani punika patut ngajak somahipune nangkil ring ajeng sang pandita. Ipun taler patut ngaturang aturan sane perlu pabuat paindikane punika, inggih punika: tepung gandum akilogram. Tepunge punika nenten patut kadagingin minyak saitun, wiadin kabebehin menyan, santukan aturane punika kawitnya saking anak muani sane sangsaya, sane tetujonipun buat muktiang tetarkannyane, punapike indike punika wiakti, punapike nenten.\n16Sang pandita patut ngajak anake luh punika ka ajeng, tur ngandikayang ipun mangda majujuk ring arepan pamorboran aturane. 17Sasampune punika sang pandita ngambil cobek tanah asiki, raris kadagingin toya suci akidik. Sasampune punika dane patut ngambil tanah akidik saking lanten Kemah Linggih Ida Sang Hyang Widi Wasa, tur kadukang ring toyane punika, mangda toyane punika dados toya cor. 18Wusan punika, bok anake luh punika patut kagambahang, tur tepung sane jaga katurang kagenahang ring limanipune. Cobek sane madaging toya cor punika patut kagamel ngraga antuk sang pandita. 19Sasampune punika sang pandita patut nguncarang sumpah, tur anake luh punika patut kapangandikayang mamisinggihang sumpah punika. Sang pandita patut nguncarang sumpah sane kadi asapuniki: “Yening eluh tusing saja mamitra, eluh tusing kena temah ane ada di yehe ene. 20Nanging yening eluh suba mamitra, 21dumadak Ida Sang Hyang Widi Wasa ngawanang adan eluhe dadi temah di pantaran bangsan eluhe. Dumadak Ida Sang Hyang Widi Wasa ngardi apanga seriran eluhe kisut, tur basang eluhe kembung. 22Yehe ene lakar macelep kabasang eluhe, tur ngranayang basang eluhe kembung muah seriran eluhe kisut.”\nAnake eluh punika patut masaur sapuniki: “Inggih titiang mamisinggih. Dumadak Ida Sang Hyang Widi Wasa nibakang paindikane punika ring titiang.”\n23Sasampune punika, sang pandita patut nyuratang temahe punika, raris ngusap antuk toya sane wenten ring cobeke punika. 24Nanging sadurung sang pandita ngandikayang anake luh punika nginem toya sane mrasidayang ngawinang ipun sakit, 25sang pandita ngambil dumun aturan tepunge saking liman anake luh punika, raris kangkat katurang ring ayun Ida Sang Hyang Widi Wasa, tumuli tepunge punika kagenahang ring duur pamorboran aturane. 26Sasampune punika sang pandita patut ngambil tepunge agemel makadados cihna aturan, raris kaborbor ring pamorboran aturane. Pamuputipun anake luh punika kapangandikayang nginem toyane punika. 27Yen upami anake luh punika sampun mamitra, toyane punika jaga ngawinang ipun marasa sakit pisan. Basangipune jaga kembung, miwah seriranipune pacang kisut. Wastanipune jaga dados temah ring pantaran bangsanipune. 28Nanging yen upami ipun nenten iwang, ipun tan keneng temah, tur ipun pacang mrasidayang ngembasang rare malih.\n29-30Kadi asapunika pidabdab ngeniang indik anak lanang sane sangsaya tur ngaranin mungguing somahipune sampun mamitra. Anake luh punika patut kapangandikayang majujuk ring arepan pamorboran aturane, tur sang pandita patut ngamargiang upacara punika. 31Kurenanipune luput saking kiwangan, nanging anake luh punika, yen ipun iwang, ipun patut nampi karma palanipune.


1 Tawarikh 10 (BALI)\n1Wong Pilistin mayuda nglawan wong Israele ring Gunung Gilboa. Akeh wong Israele sane padem irika. Tur sane kantun urip ipun pada malaib, kadi asapunika taler Sang Prabu Saul miwah paraputran idane.\n2Nanging wong Pilistine nguber ipun saha nyedayang putran Ida Sang Prabu Saul tetiga inggih punika Ida Yonatan, Abinadab miwah Malkisua.\n3Yudane sayan rames nangsek Ida Sang Prabu Saul. Ida keni panah imeseh kantos ida kanin raat pisan.\n4Irika Ida Sang Prabu Saul ngandika ring anak truna juru makta sanjatan idane sapuniki: “Audja pedang caine tur matiangja gelahe apang eda wong Pilistine ane tan pawidi ento kanti nganistayang gelahe.” Nanging parekan idane nenten purun ngamargiang prentah idane, kabatek antuk ajerihipune. Punika awinan Ida Sang Prabu Saul raris ngaud pedang idane ngraga tumuli ida nyuduk raga malantaran ngakebin muncuk pedang idane.\n5Rikala parekan idane punika ngantenang mungguing Ida Sang Prabu Saul sampun seda, ipun taler ngakebin muncuk pedangipune ngantos ipun padem.\n6Kadi asapunika Ida Sang Prabu Saul miwah putran idane tetiga seda sinarengan tur kaprabon idane raris puceh.\n7Rikala wong Israel sane magenah ring Lebak Yisreele miragi wadua balan Israele sampun pada kapilayu, tur Ida Sang Prabu Saul miwah putra-putran idane sampun seda, ipun raris pada malaib nilar kota-kotannyane. Irika wong Pilistine pada rauh tur ngaug kota-kotane punika.\n8Benjangipun wong Pilistine sami pada rauh musbusin tur ngrampas panganggen anake sane padem ring payudan, tur ipun manggihin layon Ida Sang Prabu Saul miwah paraputran idane pajlempang ring Gunung Gilboa.\n9Ipun raris munggal prabun Ida Sang Prabu Saul, tur ngembus kawaca besin idane. Sasampune punika ipun raris ngutus utusan nylajah panegara Pilistine buat ngrauhang orti sane ngliangin ring paradewannyane miwah ring rakyatnyane.\n10Ipun ngenahang sanjatan Ida Sang Prabu Saul ring salah tunggal puranipune, tur prabun Ida Sang Prabu Saul kagantungang ring puran Dewa Dagonnyane.\n11Ritatkala wong Yabese sane ring Gilead miragi indik sane kalaksanayang antuk wong Pilistine marep ring Ida Sang Prabu Saul,\n12irika jadmane sane sura dira raris mamargi tur ngambil layon Ida Sang Prabu Saul miwah layon paraputran idane raris kabakta ka Yabes. Ipun mendem layon idane ring sor tarune sane ageng. Wusan punika ipun mapuasa pitung rahina suenipun.\n13Ida Sang Prabu Saul seda santukan ida nenten pracaya ring Ida Sang Hyang Widi Wasa. Ida mamurug titah-titah Ida Sang Hyang Widi Wasa. Ida ngindayang ngrereh tuntunan malantaran antuk mataken ring roh anak sane sampun newata,\n14tur nenten nunasang ring Ida Sang Hyang Widi Wasa. Punika awinan Ida Sang Hyang Widi Wasa nyedayang ida, tur nyerahang kaprabon idane ring Ida Sang Prabu Daud putran Dane Isai.


Taman Wredhi Budaya | bliyanbelog\nBrowse » Home » Wisata » Taman Wredhi Budaya\nDuk Pelita I tahun 1979 pamerintah RI sampun nabdabin ngwangun genahe punika, sane maderbe tetujon ngwerdiyang tur nglimbakang kabudayan. Sane mangkin genahe punika mawasta Taman Wredhi Budaya. Irika nyabran rahina kawentenang pameran sane magenah ring Gedung Mahamandara Giri. Gedung punika kawangun mapanta kalih tur madaging makudang-kudang gambaran miwah tukang togoge sane sampun kasub indik kapradnyanipunne. Sangging-sangging inucap ring ajeng makadi I Gusti Nyoman Lempad, Wayan Cokot, Ida Bagus Made, miwah tukang-tukang sane lianan.\nSamping kangin Gedung Mahamandara Giri wenten Bale Kambang, kasandingin antuk tlaga sane matoya ening. Irika mentik tunjung, tur saking selagan daun tunjunge katonulannyane masliweran. Mogahan daun tunjunge katon ulamnyane masliweran. Mogahan daun tunjunge ritatkala katempuh angin, waluyangulapin sakancan ulame sane liwat beten daanipune. Napi malih nuju tunjunge mabunga wiakti asri kakantenang saking Bale Kambange. Sapunika kautaman genahe irika.\nBadelod Gedung Mahamandara Giri punika wenten kalangan mageng mawasta Arda Candra. Kalangan punika mapanta kalih. Sane betenan genah madolan barang-barang kesenian, wenten taler genah kantoran miwah genah ngadol karcis. Sejaroning kalangan punika wenten kori agung maukir. Yening sedek wenten balih-balihan, praginane medal saking kori agung punika raris masolah ka tenga kalangane. Kalangane kaiter antuk genah malinggih sane mapanta-panta. Genah malinggih punika sawatara wenten solohan 5.000 diri.\nSejeroning wangunane inucap ring ajeng makeh malih sane siosan sane tan kawacak sajeroning bacaan punika.\nSapunika kawiaktinne ring Wredhi Budaya, rauh mangkin makeh turise mrika gumanti nyaksiang genahe sane sampun ketah punika.(*bb/wst)\nKaposting olih bliyanbelog ring 5:58 PM


Wagub Cok Ace Nlatarang Kasiagayan Bali Yening Pariwisata Kabuka majeng Wisatawan Duranegara - balitopnews.com\nWakil Gubernur Bali sajeroning wawancara langsung olih KOMPAS TV ring program Sapa Indonesia Akhir Pekan, rahina Redite (26 September 2021)\nDENPASAR,Balitopnews.com – Wakil Gubernur Bali Tjokorda Oka Artha Ardana Sukawati utawi sane ketah kabaosang Cok Ace kaicen galah pinaka narawakya saking Hotel Puri Santrian Denpasar kasarengin Ketua Ikatan Cendikiawan Pariwisata Indonesia (ICPI) Azril Azahari sajeroning wawancara langsung olih KOMPAS TV ring program Sapa Indonesia Akhir Pekan, rahina Redite (26 September 2021)\nSajeroning program sane ngunggahang unteng “Pariwisata Bali Kapidabdabin Buka majeng Turis Duranegara”, Wagub Cok Ace nlatarang yening Bali sampun sayaga nyanggra pangrauh wisatawan duranegara. Parindikan punika manutnyane kaselehin nenten sangkaning faktor internal kemanten, nanging taler kaselehin saking makudang-kudang panyokong tiosan sane ngawinang pariwisata Bali prasida digelis kabuka majeng wisman. “Silih tunggilnyane jagi kalaksanayang parikrama WSBK (World Superbike-red) ring Mandalika November sane jagi rauh, miwah G20 Summit sane karencanayang kamargiang warsa 2022 ring Bali. Parikrama-parikrama punika patut kaanggen galah mangda krama ring jagate prasida percaya yening pidabdab Bali ngarepin COVID-19 sampun dahat becik,” baosnyane.\nWagub sane taler pinaka ketua PHRI Prov Bali puniki taler nlatarang makudang-kudang pamikolih sampun prasida kakardinin sajeroning ngarepin panglimbak COVID-19. Ring widang kesehatan manutnyane Bali pinaka silih tunggil Provinsi antuk pamargin vaksinasi pinih ageng ring Indoenesia. Data pinih untat vaksinasi ring Bali sampun wenten ring 97% majeng vaksinasi paletan kapertama miwah langkungan ring 73% majeng vaksinasi paletan kaping kalih. Dane ngawewehin, program vaksinasi jagi katicapang malih mangda sasihe puniki pinih suwe ring asasih sane jagi rauh vaksin dosis kapertama miwah kalih prasida puput.\nMajeng sarana kesehatan, Dane ngangkenin yening Bali sampun kapidabdabin becik. Wenten sawetara 62 RS rujukan Covid-19 miwah 25 laboratorium PCR sane prasida ngetes sampel langkungan ring 4.000 arahina. Tiosan punika, tenaga kesehatan, obat-obatan miwah oksigen taler sampun kasediayang becik ring Bali.\nDane nglanturang, sampun nyediayang grand design skema wisatawan duranegara ring Bali. “Ring grand design punika kaunggahang indik skema wisatawan ngawit ring pintu kedatangan, testing, majeng sane positif kairing ring RS, majeng sane negatif jagi kairing ring hotel karantina, skema berwisata rauhing ring keberangkatan ka panegara ipun soang-soang,” baosnyane. Sajeroning mastikayang keamanan, pemerintah sampun maprakanti sareng TNI/POLRI sajeroning nureksain pintu masuk Bali, inggian ring bandara wiadin pelabuhan. “Mawinan sapa sira sane rauh ke Bali sayuwakti steril miwah luput saking COVID-19,” baosnyane.\nPelaku Pariwisata taler manutnyane sampun midabdabin angga yening pariwisata Bali kabuka majeng wisatawan duranagera. Langkungan ring 2.000 hotel, restoran wiadin destinasi pariwisata sampun madue sertifikat CHSE saking Kementrian Pariwisata dan Ekonomi Kreatif, saha wenten malih 1.200 sane jagi nyusul. Majeng ring pelaku pariwisata wiadin karyawan majanten akehan sampun kavaksin kantos dosis kaping kalih. “Napi malih sane mangkin kantun kaulengang indik nganggen aplikasi pedulilindungi ring soang-soang genah umum ring Bali,” baos Cok Ace.\nMapaiketan ring genah wisata sane kabuka riinan, tokoh Puri Ubud puniki maosang pangawit vaksinasi massal ring bulan Februari sane sampun lintang, wenten tigang zona hijau sane jagi kabuka minakadi Nusa Dua, Sanur miwah Ubud. “Parindikan puniki kamargiang saantukan durung kamargiang mapping ketersediaan vaksin majeng Bali,”. Nanging nyantenang kawentenan vaksin sane kantun wenten, Dane nureksain samian wewidangan ring Bali prasida kabuka majeng wisman.\nNyantenang panglimbak kasus COVID-19 pungkuran puniki sane nincap malih ring makudang-kudang panegara, Cok Ace taler maosang jagi nyelehin becik panegara pangrauh wisman punika. “Sampun kacatet makudang-kudang panegara nganutiin ring length of stay ring Bali. Wenten sawetara petang panegara minakadi Amerika, Inggris, Jerman miwah Rusia antuk rata-rata jenek ring Bali kalih minggu. Nanging punika nganutin regulasi, sangkaning punika patut kapidabdabin becik,” baosnyane.\nWagub taler maosang pidabdab ring internal majanten patut katincapang mangda pariwisata Bali prasida digelis kabungkah, sekadi term-term regulasi sajeroning Permenkumham no 34 Warsa 2021. Pemerintah taler mangda midabdabin makudang-kudang pidabdab ngarepin makudang-kudang parindikan sane prasida nibenin. “Iraga mangda prasida nyiagayang makudang-kudang pangrencana. Mangda sampunang sekadi panegara tiosan, sekadi Singapore, ring pangawitnyane prasida masikian sareng COVID-19 nanging sane mangkin kahanan ipun kaon malih,” baosnyane.\nAzril Azari maosang puniki pinaka galah sane dahat becik majeng pariwisata Bali. Dane ngaptiang Bali prasida ngawigunayang selahe puniki saha nureksain yening pariwisata Bali prasida nglimbakang medical tourism. Saantukan pabuat ageng ring jagate sekadi mangkin risampune Pandemi COVID-19. “Prasida kakaryanin program Hospitel, Hospital kakelola sekadi hotel. Parindikan punika akeh kamargiang ring duranegara,” baosnyane.\nTiosan punika, dane taler ngajiang becik pamargin CHSE ring Bali. Yadiastun protokol kesehatan sampun kamargiang becik, Dane ngaptiang pemerintah miwah krama sampunang lenga ri kala pariwisata sampun kabungkah malih. “Mangda sampunang pariwisata dados cluster anyar panglimbak COVID-19,” pawewehnyane. Dane taler ngaptiang melarapan pariwisata puniki, wenten pakilitan becik pantaraning Indonesia sareng panegara tiosan. Dane ngaptiang, Indonesia pamekas Bali sampun ‘welcome’ sareng silih tunggil panegara, nanging panegara punika dahat ketat sareng iraga. (Gix)


Yohanes 21 (BALI)\n1Sasampune punika, Ida Hyang Yesus malih makantenang raga ring parasisian Idane ring Danu Tiberias kadi asapuniki.\n2Daweg punika Dane Simon Petrus, Dane Tomas (sane kabaos Kembar), Dane Natanael (saking kota Kana wewengkon Galilea), oka-okan Dane Sebedeuse miwah sisia sane lianan malih kekalih nuju mapunduh.\n3Irika Dane Simon Petrus mabaos ring timpal-timpalnyane sapuniki: “Tiang lakar luas nyaring!” Pasaur timpal-timpal danene: “Tiang masih bareng milu!” Parasisiane punika raris mamargi, munggah ring jukunge. Nanging wengine punika dane tan polih punapa-punapi.\n4Benjangne, wau tatas rahina, Ida Hyang Yesus ngadeg ring pasisi, nanging parasisian Idane tan uning, mungguing sane ring pasisi punika Ida Hyang Yesus.\n5Ida raris ngandika ring dane sapuniki: “Apake cening maan be?” Pasauripune: “Tan pisan polih!”\n6Ida malih ngandika ring dane: “Pulangja jaring ceninge di kenawan jukunge, sinah lakar mapikolih!” Dane raris mulang jaring danene irika, saha dane tan mrasidayang ngedeng jaringe punika, santukan akeh madaging ulam.\n7Irika sisia sane kasayangang antuk Ida Hyang Yesus raris mabaos ring Dane Petrus sapuniki: “Ento Ida Sang Panembahan!” Wau Dane Simon Petrus miragi mungguing punika Ida Sang Panembahan, dane raris nyaluk kawacan danene (santukan duk punika dane tan makawaca), tumuli dane macebur ka danune.\n8Sisiane sane lianan ngasisiang jukunge punika sambilang dane ngedeng jaringe sane bek madaging ulam. Duk punika dane tan doh saking pasisi, sawatara wenten seket depa.\n9Duk dane pada rauh ring pasisi, panggihin dane sampun wenten baa miwah ulam lan roti mapanggang irika.\n10Ida Hyang Yesus raris ngandika: “Maija aba bene abedik ane mara bakatang cening!”\n11Dane Simon Petrus raris munggah ka jukunge tur ngedeng jaringe ka pasisi, sane bek madaging ulam ageng-ageng, wenten karobelah nanggu tetiga akehipun. Nanging yadiastu amunika akeh ulame, jaringe punika nenten uek.\n12Ida Hyang Yesus ngandika: “Maija pada madaar!” Saking pantaran sisian Idane angan adiriko tan wenten sane purun mataken ring Ida: “Sapasirake Ragane?” santukan dane sampun uning, mungguing Ida punika Sang Panembahan.\n13Irika Ida Hyang Yesus raris ngarepang, ngambil rotine punika tumuli kapaicayang ring parasisian Idane. Kadi asapunika taler ulame.\n14Sapunika indik Ida Hyang Yesus mapakantenang raga sane kaping tiganipun ring parasisian Idane, sasampune Ida katangiang saking pantaran anake padem.\n15Sasampune wusan marayunan, Ida Hyang Yesus raris ngandika ring Dane Simon Petrus asapuniki: “Simon, pianak Yohanes, apake cening tresna asih teken Guru lebihan teken timpal-timpal ceninge?” Pasaur Dane Petrus: “Inggih Ratu Sang Panembahan, IRatu wikan mungguing titiang tresna asih ring IRatu.” Ida Hyang Yesus ngandika: “Angonangja panak biri-birin Gurune!”\n16Sane kaping kalihipun Ida Hyang Yesus malih ngandika ring dane: “Simon pianak Yohanes, apake cening tresna asih teken Guru?” Pasaur danene: “Inggih Ratu Sang Panembahan, IRatu wikan, mungguing titiang tresna asih ring IRatu!” Ida ngandika ring dane: “Angonangja biri-birin Gurune.”\n17Ring kaping tiganipun Ida Hyang Yesus malih ngandika: “Simon, pianak Yohanes, apake cening tresna asih teken Guru?” Irika Dane Petrus raris sedih, santukan kantos ping tiga Ida mataken ring dane sapuniki: “Apake cening tresna asih teken Guru?” Tur pasaur danene: “Inggih Ratu Sang Panembahan, IRatu wikan ring saluiring paindikan; IRatu wikan mungguing titiang tresna asih ring IRatu!” Ida Hyang Yesus ngandika ring dane: “Angonangja biri-birin Gurune!\n18Guru ngorahin cening, sasajaane dikalan ceninge enu truna, cening nyabukin bangkiang ceninge padidi tur majalan sakita karep ceninge, nanging yening cening suba tua, cening lakar ngenjuhang lima tur lakar tegula baan anake, laut cening lakar abana ka tongos ane tusing demenin cening.”\n19(Kadi asapunika Ida midartayang indik jaga sedan Dane Petrus buat ngluihang Ida Sang Hyang Widi Wasa.) Wus punika Ida Hyang Yesus raris ngandika ring dane: “Maija tututin Guru!”\n20Duk Dane Petrus matolihan raris cingakin dane sisia sane sayangang Ida nutug dane. Sisiane punika sane pecak nyleleg ring samping Idane duk Perjamuan Paskahe, sane mataken asapuniki: “Inggih Guru, sapasirake sane jaga alpaka ring Guru?”\n21Rikala Dane Petrus nyingak dane, Dane Petrus raris matur ring Ida Hyang Yesus sapuniki: “Inggih Guru, sapunapike jagi indikipune?”\n22Ida Hyang Yesus masaur, pangandikan Idane: “Yen Guru makita, apanga ia enu idup kanti tekan Gurune wekasan, lakar kenkenang cening? Maija tututin Guru!”\n23Irika raris amiug ortine ring pantaran parasisian Ida Hyang Yesus, mungguing sisiane punika nenten pacang seda. Ida Hyang Yesus ngandika boyaja dane tan pacang seda, nanging Ida ngandika: “Yen Guru makita apanga ia enu idup kanti tekan Gurune wekasan, lakar kenkenang cening?”\n24Sisiane punika sane nuturang indike puniki, tur sisiane taler sampun nyuratang indike puniki. Iraga uning, mungguing indik sane katuturang antuk sisiane punika amun sujatinipun.\n25Akeh kantun paindikan sane kakardi antuk Ida Hyang Yesus. Yening paindikane punika sami kasuratang, kamanah antuk tiang, jagate tan mrasidayang muat cakepan-cakepan sane ngunggahang paindikane punika sami.


Kolose 2 (BALI)\n1Tiang meled pisan, mangda semeton pada uning, mungguing tiang sampun nyaratang makarya pabuat semeton miwah pabuat anake sane wenten ring kota Laodikia, samaliha buat anake makasami, sane tan uning ring tiang.\n2Mangda manahipune kabekin antuk panglipur, samaliha mangda ipun prasida nunggil sajeroning kapitresnan, saha wibuhing kaweruh sane wetu saking pangresepan sane sujati. Tur malantaran punika ipun pacang uning ring pepingitan Ida Sang Hyang Widi Wasa, inggih punika Ida Sang Kristus.\n3Ida punika dados sereg buat ngagah branan Ida Sang Hyang Widi Wasa sane pingit, inggih punika kawicaksanan miwah kaweruh.\n4Punika awinan tiang ngaturin semeton, sampunang kantos wenten anak sane ngajum-ajum semeton antuk bebaosan sane nyunyur manis.\n5Yadiastu tiang edoh ring semeton, nanging tiang tansah masarengan ring semeton sajeroning roh. Tur tiang rumasa liang pisan ring manah, santukan tiang ngatonang patunggilan semetone sane kukuh bakuh sajeroning kapracayan ring Ida Sang Kristus.\n6Santukan semeton sampun nampi Ida Sang Kristus Yesus dados Panembahan semetone, punika awinanipun semeton patut urip sajeroning patunggilan ring Ida.\n7Semeton mangda makah dalem sajeroning Ida Sang Kristus tur urip semetone patut kawangun madasar antuk Ida, samaliha mangda kapracayan semetone sayan pageh ring Ida, sakadi sane sampun kurukang ring semeton. Maliha sampunang rered-rered matur panyuksma.\n8Pada yatnainja, mangdane tan kantos wenten anak sane ngoles semeton masrana kawicaksanan manusa sane nirguna sane ngawinang semeton kasasar. Santukan kawicaksanane punika kurukang antuk imanusa, sane kawitne saking roh-rohe sane mrentah buanane, sane boya saking Ida Sang Kristus.\n9Santukan saluiring kasampurnan lawat Ida Sang Hyang Widi Wasa malingga ring ragan Ida Sang Kristus,\n10tur semeton sampun kicen urip sane sampurna sajeroning patunggilan ring Ida. Ida punika sane ngereh saluiring pamrentahan miwah kakuasan.\n11Sajeroning patunggilan semetone ring Ida, semeton sampun kasunat, boya kasunat antuk imanusa, nanging semeton kasunat antuk Ida Sang Kristus malantaran ragan semetone kabebasang saking kakuasan dosane.\n12Santukan ritatkala semeton kalukat, semeton kapendem sareng-sareng ring Ida Sang Kristus, tur sajeroning lelukatane punika, semeton taler katangiang sareng-sareng ring Ida Sang Kristus, malantaran kapracayan semetone ring Ida Sang Hyang Widi Wasa, sane kuasa nangiang Ida Sang Kristus saking pantaran anake padem.\n13Sane riin semeton padem sacara rohani malantaran dosa miwah malantaran semeton boya bangsa Yahudi, saha urip nyapa kadi aku. Nanging sane mangkin Ida Sang Hyang Widi Wasa sampun ngurip semeton sajeroning Ida Sang Kristus. Ida sampun ngampurayang sakancan dosan iragane.\n14Surat utang iragane sane nyengkalen iraga, rauhing pidabdabnyane, sane nalih iraga punika, sampun sirnayang Ida malantaran sedan Idane ring salibe.\n15Ring salibe punika Ida Sang Kristus sampun mebasang raga saking kawisesan kakuasan sane tan katon. Ida sampun nadosang ipun pabalih-balihan ring arepan anake akeh rikala Ida maid tur nadosang ipun bebandan, santukan Ida sampun nyeneng.\n16Punika awinanipun sampunangja wenten anak sane ngardi awig-awig pabuat semeton, ngeniang indik pangan kinum, wiadin indik rerainan, wiadin indik purnama tilem, wiadin indik rahina Sabat.\n17Paindikane punika sami wantah nglawatang paindikan-paindikan sane pacang rauh. Kasujatianipun wantah Ida Sang Kristus.\n18Sampunangja semeton kantos keni kasisipang antuk anak, sane ngaku dewekne dados pamimpin malantaran ipun polih sipta jati. Ipun mapi-mapi ngasorang dewek miwah nyungkemin sakancan malaekate. Anake kadi asapunika sampun nyumbungang dewek tan padasar malantaran ninutin pepinehnyane,\n19ipun tan matunggilan malih ring Ida Sang Kristus, sane maraga Ulu. Sajeroning pangraksan Idane, sikian punika kapiara tur katunggilang dados asiki antuk tulang miwah otot, raris tumbuh manut sakadi pakarsan Ida Sang Hyang Widi Wasa.\n20Semeton sampun padem sareng Ida Sang Kristus tur sampun kabebasang saking kakuasan roh-rohe sane nguasain buanane. Napi awinanipun semeton kantun urip ninutin jagate puniki? Punapi awinanipun semeton kantun ninutin pidabdab-pidabdabe sane kadi asapuniki:\n21“Niki tan wenang kagambel”, “Niki tan wenang kacicipin”, “Niki tan wenang kausud”?\n22Paindikane punika sasampunipun kanggen apisan makasami tan wenten pikenohipun, santukan punika sami wantah pidabdab-pidabdab miwah paurukan imanusa.\n23Sujatinipun saluiring paindikane punika tan wenten pikenohipun buat ngeret indriane, yadiastu manut pakantenanipun paindikane punika madaging kawicaksanan sajeroning nyungkemin paramalaekat tur kadulurin pangubakti sane keras miwah mapi-mapi ngandapang dewek, samaliha keras pisan nyakitin dewek.


Yesaya 57 (BALI)\n1Rakyate ane melah-melah pada mati, tur tusing ada anak ane nawang wiadin ngrunguang. Nanging yen anake ento mati, tusing ada bencana ane nyakitin ia.\n2Anake ane idup melah, nongos di tongose ane sutrepti tur ia maan mareren di pati loka.\n3Ih anak madosa, maija buat katepasin. Kita tusing melahan teken tukang sihire, teken anake ane demen mamitra muah teken sundel-sundele.\n4Nyenke ane dadiang kita bebaudan? Buina nyenke ane binjulin kita?\n5Kita nyungsung dewi-dewi kasuburan malantaran masanggama ditu di beten punyan kayun kitane ane tenget. Kita ngaturang pianak kitane makadadi aturan di gua-guan bukit kaange ane paek teken tukade.\n6Kita nuduk batu ane alus-alus uli tukade laut baktinin kita makadadi dewan kitane. Kita mriokang yeh anggur makadadi aturan kitane teken ia, tur ngabaang ia gandum makadadi aturan kitane. Apake kaden kita Ulun demen teken paundukane ento makejang?\n7Kita luas ka gunung-gununge ane tegeh buat ngaturang aturan muah masanggama.\n8Kita nyujukang arca-arcan kitane ane cabul di arepan jelanan kitane. Kita nglemenahang Ulun. Kita ngelus panganggon kitane laut menek ka pasarean kitane ane linggah ajak pamitran kitane ane sewa kita buat ajak kita pules, tur ditu kita nuukin semaran kitane.\n9Kita nganggon miik-miikan muah salep, laut ngaturang bakti teken Dewa Molok. Kita ngutus utusan luas joh pesan kanti teked ka pati loka, buat ngalih dewa-dewa ane baktinin kita.\n10Kita nyaluk panganggo laut ngalih dewa-dewa ane lenan, nanging kita tusing taen mareren ngalih. Manut pepineh kitane kaden kita arca-arca ane cabul lakar maang kasitengan teken kita, kanti kita tusing taen marasa kenyel.\n11Pangandikan Ida Sang Hyang Widi Wasa sapuniki: “Nyenke dewane ento ane ngranayang kita takut, kanti kita matur bobab teken Ulun, tur engsap pesan teken Ulun? Apake ulihan Ulun meneng dogen ane ngawanang kita suud ngluihang Ulun?\n12Kaden kita mungguing unduk ane laksanayang kita ento beneh, nanging Ulun lakar merberang tingkah solah kitane tur arca-arcan kitane tusing lakar nyidayang nulungin kita.\n13Yen kita majeritan nunas tulung, depang arca-arcan kitane ngluputang kita. Ampehan angine lakar ngampehang arca-arcane ento. Nanging anake ane pracaya teken Ulun lakar nongos di gumine ene tur ia lakar mabakti teken Ulun di Perhyangan Agung Ulune.”\n14Ida Sang Hyang Widi Wasa ngandika sapuniki: “Depangja kaulan Ulune mabalik sig Ulune. Kaadangja sawatek alangane uli di mambahannyane, tur ngaeja rurung muah pragatangja!\n15Ulun ene Widi ane suci tur maha luur, ane nyeneng salawas-lawasne. Ulun malinggih di tongose ane tegeh tur suci, nanging Ulun masih malingga di pantaran rakyate ane nista muah ane kapok, apanga Ulun nyidayang ngwangun kapracayan muah pangajap-ajapnyane.\n16Ulun ngicen kaulan Ulune urip, tur Ulun tusing lakar nerusang nalih wiadin duka teken ia salawas-lawasne.\n17Ulun suba duka teken ia uli krana dosa muah lobannyane, buina Ulun suba ngukum ia tur ngutang ia. Nanging ia tansah bengkung tur tansah majalan nuut rurungne padidi.\n18Ulun suba nyingak unduk ane laksanaina, nanging Ulun lakar nyegerang ia. Ulun lakar nuntun ia tur nulungin ia, tur Ulun lakar nglipur ane sedih.\n19Ulun lakar maicayang sutrepti teken anake makejang, buat anake ane joh wiadin anake ane paek. Ulun lakar nyegerang kaulan Ulune.\n20Nanging anake ane jaat ia waluya buka pasihe ane tusing taen aad, ane ombakne tansah magulungan, tur ngaba lulu muah kotoran.\n21Anake ane madosa tusing lakar rahayu.” Asapunika pangandikan Ida Sang Hyang Widi Wasa.


Kejadian 8 (BALI)\n1Ida Sang Hyang Widi Wasa raris eling ring Dane Nuh, miwah ring sakancan sato alas miwah ingon-ingon sane sareng-sareng ring dane ring tengah kapale punika. Ida tumuli ngwentenang angin mampeh ring jagate, kantos toyane punika aad.\n2Sakancan klebutan toyane ring sawang segarane miwah sakancan toyane saking langite sami pada katutup, sabehe wusan,\n3tur toyane sayan aad ring jagate. Sasampune langkung ring karobelah rahina, toyane sampun aad pisan.\n4Ring tanggal pitulas, sasih sane kaping pitu, kapale punika raris kampih ring Pagunungan Ararat.\n5Toyane punika sayan aad, tur ring tanggal siki sasih sane kaping dasa, pucak-pucak gununge raris pada kanten.\n6Sasampune langkung petang dasa rahina, Dane Nuh raris ngampakang jendelan kapale punika.\n7Dane tumuli nglebang paksi guak asiki. Paksine punika nenten mawali nanging makeber milehan, ngantos toyane nyat ring jagate.\n8Wusan punika dane raris nglebang paksi dara asiki, buat nureksain, punapike toyane sampun aad ring jagate.\n9Nanging paksi darane punika nenten polih genah mencegan, mawinan ipun mawali maranin Dane Nuh ring tengah kapale, santukan jagate makasami kantun kalikub antuk toya. Dane Nuh tumuli ngenjuhang tangan danene, saha ngejuk paksine punika, kabakta ka tengah kapale.\n10Dane nyantosang malih pitung rahina suenipun. Sasampune punika, paksine raris lebang dane malih saking kapale.\n11Nyoreang paksi darane punika mawali maranin Dane Nuh tur bungutipune nangal daun saitun sane lumlum. Saking paindikane punika Dane Nuh mrasidayang uning, mungguing toyane sampun mararadan ring jagate.\n12Sapanglanturipun, malih dane nyantosang pitung rahina suenipun. Wusan punika paksi darane punika malih lebang dane, nanging paksine punika nenten mawali malih ring dane.\n13Ring tanggal siki, sasih sane kaping pisan, rikala Dane Nuh mayusa tigang atak nanggu asiki warsa, toyane sampun nyat ring jagate. Dane Nuh tumuli ngungkab tutup kapale punika sambilang dane macecingak. Irika sinah antuk dane mungguing jagate sampun ngawitin tuh.\n14Ring tanggal pitulikur sasih sane kaping kalih, jagate sampun tuh pisan.\n15Ida Sang Hyang Widi Wasa raris masabda ring Dane Nuh sapuniki:\n16“Pesuja kita ajak kurenan muah pianak-pianak kitane muah mantu-mantun kitane uli di kapale ento.\n17Aketo masih sakancan burone muah sarwa kedise, makejang tunden pesu uli di kapale, apanga ia endah-gumendah pasrambiah di gumine.”\n18Dane Nuh raris medal saking kapale, kasarengin antuk rabi, oka-oka miwah mantu-mantun danene.\n19Sawatek sato miwah sakancan paksine, manut sorohnyane, sami pada medal saking kapale punika.\n20Irika Dane Nuh raris makarya pamorboran aturan pabuat Ida Sang Hyang Widi Wasa. Saking pantaran satone sane suci, miwah saking pantaran paksine sane suci, ambil dane makudang-kudang ukud, raris aturang dane ring ayun Ida Sang Hyang Widi Wasa, ring genah pamorboran aturane punika.\n21Ritatkala Ida Sang Hyang Widi Wasa ngambu aturan sane miik punika, Ida raris mapikayun ring pakayunan Idane, kadi asapuniki: “Ulun tusing lakar buin nemah gumine uli krana laksanan manusane, yadian ia ngwetuang paundukan ane jaat uli di kenehne, uli ia mara lekad. Buina Ulun tusing lakar buin nyirnayang sakancan ane idup, buka ane suba laksanayang Ulun.\n22Sanun gumine ene, tusing lakar suud-suud ada masan mamula muah manyi, masan dingin muah masan panes, masan ujan muah masan endang, lemah muah peteng.”


Satua Bali I CLEMPUNG | aryaoka blog\nWenten tuturan satua, mawasta I Clempung. Jadma kalintang lacur punika, mroban ipun sareng kekalih, kurenan ipune. Sapunika mangkin, kacrita mangkin I Kliang Banjar nuduk patus. Awinan ipun nuduk patus, ipun jagi ngaben. Reh asapunika, dados karauhan punika I Clempung,. Arah-arahan punika, “Nah Beli Clempung, Beli apanga tedun dinane buin mani di banjar, reh banjare ngantiang nuduk patus”.\nDinane benjangne raris tedun banjare sami rauhing I Clempung. Driki raris mataken I Kliang Banjar, “Nah cai Clempung, reh Beli jani makire ngaben, cai apanga pesu patus duang tali pis bolong, apanga cai ngaba buin telun pipise ento. Yen tuara cai ngaba pipis dinane ento, cai bakal matundung uli desane dini, tur kasuudang mabanjar. “Inggih sesampunne asapunika baosane, eling I Clempung ring dewekne lacur. Kobet raris ipun, raris mamanah-manah.\nAntuk kalacuranne I Clempung, dados mabaos-baosan mangkin sareng kurenanne, “Nah Men Bongkenge, kenken abete jani makenehan, wireh banjare nuduk patus nene buin telun. Yen banya mabudi nyilih, tusing kagugu. Budi mamaling tuara bani.“ Raris keweh ngamanah-manahin jinahe punika. Meweh sampun manahne, nenten ja wenten sane nyidayang ngamedalang jinah, medal raris ipun akal, “Bah ngudiang ja keto,” sapunika mabaos sareng ring kurenanne, “Ngelah se kuluk aukud, ento bakal gadeang teken I Kliang Banjar.” Raris rauh sampun dinane jagi ipun naur jinah ring banjar. Pinah tengai durung ipun rauh, sinah sue sampun I Kliang Banjar ngantos.\nKacrita I Clempung polih mangkuhan wantah satus bidang jinah bolong. Punika raris kaakalang jinahe sane satus, kakemkem dados ring bungutne, tur ngante asu raris, kadandan kabakta ka banjar. Sarauhe ring banjar, raris katakenin antuk I Kliang, “Nah cai Clempung, to kenken dadi cai mara tedun, pinah suba makelo nyama-nyamane nganti, cai dogen paling siduri teka.” Raris masaut I Clempung, “Beh napi Beli, tiang maangkuhan awinan sue, saantukan bes lacur tiange.\nNyelang jinah ten ja polih.” Wau asapunika masaut raris I Kliang, “Ho, to cai jani dadi kosing ngaba pipis tedun caine?” “Inggih nenten tiang makta pipis.” Sapunika I Clempung “Cendekne beli malu ngugunin awak tiange.” “Ento Beli tunden mesuang pipis, apa gegaden caine?” sapunika I Kliang. “Niki kuluk tiange makagadenne.” “Lakar gena Beli ngade kuluk?” “Sapuniki dados Beli, niki te kuluk tiange anak midep ngamedalang pipis. Sangkal tiang bani maang beli ngisi kuluk tiange, wireh Beli anak sugih, mabebean sai-sai, dadi begeh pesu pipise uli di bungutne.” “Kene Beli,” sapunika I Clempung. “Reh kuluk tiange uli bau tedun sing ja nyadeg, mangkin abedik ipun midep ngamedalang jinah.\nTen ja lebihan teken satus bolong pesu.” “Nah api keto, yen suba macihna dogen, Beli nyak ngugonin cai duang tali pipis,” asapunika I Kliang Banjar ngaukin, pingkalih ngaturin gusti-gustine apanga nampekin I Clempung. Sesampunne sami paak, raris sedota jit asune antuk I Clempung, bek raris bungutne I Clempung madaging jinah, raris punika kautahang antuk I Clempung. Sasampunne kapanggih antuk I Kliang Banjar, raris kendel ipun, tur nyak ipun ngugu punika aji kalih tali jinah. Sampun sapunika kabecik-becikang asune I Clempung ngubuhin, sarahina kawehin nasi madaging ulam makeh-makeh.\nKacrita mangkin sampun malih kalih rahina jagi ngaben I Kliang Banjar, raris mapajar ipun ring I Clempung, “Nah Clempung, buin ingetang cai ngaba tipas ka banjar reh lakar mebat.“ Benjang semengan tedun raris ipun ka banjar mebat. Sesampunne wusan maolah-olahan raris kategakang sami. Benjangne malih tedun jagi nyuryakang wadah.\nKacrita gelisang, puput sampun kariane I Kliang Banjar ngaben. Reh ipun madue utang makeh, mamanah ipun jagi naur utang. Eling ipun ring kulukne I Clempung sane ngamedalang jinah. “Ngudiang ja keweh, jakanang malu kuluke, apang liunan mesuang pipis.” Asapunika manah ipune. Raris kajakniang tur kawehin daar asune punika.\nMangkin tedunanga panyamanne sami, reh ipun polih ngade kuluk midep ngamedalang jinah, mangda sami uning. “Nah cai nyama braya makejang, jani pabalih apang cai nawang kuluk ane mautama, ane nyidayang mesuang pipis,” dados akeh rauh panyamanne jagi nonton punika. Sesampune sami tragia jagi mabalih, raris sahasa punika I Kliang Banjar nyanggem jit kulukne I Clempung, tur kekerasang raris nyedot jit kuluke, jantos lengkek basing kuluke kuing-kuing, malih kabangetang antuk I Kliang Banjar nyedot, raris bek bungut ipune madaging bacin asune.\nRaris kasuak antuk timpal ipune, sahasa raris antuk renget manah ipune, kapantigang raris asune punika jantos mati. Sesampune padem asu punika, mangkin ka jumahne I Clempung raris ipun I Kliang Banjar mlungguhang. “Nah cai Clempung, ulihang pipis Beline, reh cai nguluk-uluk, ngorahang kuluk caine pesu pipis. Mara sedot Beli bek bungut Beline misi tai.” Reh I Clempung uning ring asune padem, raris ipun masaut, “Nah yen sampun asapunika, nunas mangkin kuluk tiange, tiang jagi nyedot mangda medal jinah, tiang ngulihang jinah Beline.” “Bah kadung suba matiang Beli kuluk caine,” sapunika Kliane.\n“Reh Beli ngamatiang kuluk tiange, pipis Beline ten ulihang tiang, sira mangkin tagihin tiang pipis, mula nika sane tagihin tiang pipis, raris matiang Beli. Dados ten nyidayang tiang ngulihang pipis Beline.” “Nah, reh cai tusing nyak ngulihang pipis Beline, anggon pang melah-melah,” sapunika I Kliang. “Nah, api Beli apang melah-melah masih ngamatiang kuluk tiange.”


Satua Calonarang – …blog nak belog…\nMarch 19, 2014 by I Wayan Adi Sudiatmika\nKacrita wenten ida sang prabu ring jagat Padelegan, dahating widagda, wikan ngambel jagat tur akeh madrue pangaweruh wahyadiatmika. Jagate sane kagambel olih ida, sayuwakti gemah ripah loh jahnawi. Nanging wenten kakirangannyane, ida tan madrue putra. Punika duaning kebukan kayunidane, sangkaning sampun lingsir, sapasira sane pacang ngentosin kaprabon.\nSaking banget kayunidane mangdane maputra, raris nunas ica maduluran antuk upakara.\nKala nuju rahina ayu, maka suba dewasa, nuju ratri, raris andewasraya ida ring Pura Dalem, nunas ica ring Ida Batari, mangdane ida sueca mapica panugrahan. Irika ring ajeng gedong ida malinggih masila pened, ngastawa Betari, maduluran puja pangastawa. Kala irika, raris wenten sabda saking jroning gedong, “Cening prabu Padelegan, napi mawinan rawuh pedek ring ajeng gedong, napi sane kabuatang, durusang ngandika sane sujati”.\n“Inggih, titiang pedek tangkil sekadi mangkin, duaning titiang sampun lingsir, tan wenten sane pacang nglanturang pamargin titiange, kasinahan titiang banget mapinunas mangdane wenten putra”, asapunika Prabu Padelegan matur.\nRaris malih wenten bawos saking Gedong, “Nah, yan ento maka pangacep ceninge, tangkil ring Biang. Sakewala uli jani cening, ngulengang pikayun, ngacep tur nunas ica ring Hyang, mangdane labda karya. Nah ne jani budal i dewa, da pati ledat, macecingak ka samping, mangda uleng, pangidep i dewane.\nGelising crita, raris ida budal kasarengin rabi, nanging ring tengahing margi, ring pahteluanne, ring ajeng Mrajapati, jeg wenten bangkung ngajak pianak tur pianaknyane mokoh-mokoh. Irika ida madrue kayun, “nah yan ngelah panak buka kene, ambat demen hatinne”, sambilang ida ngurut-urut pianak bangkunge punika, kenten marawat-rawat ring sajroning kayun.\nRing jroning angen sang prabu, setata mangdane mrasidayang ngamargiang piteket ida Betari, nanging pinunase abot, gegodanne taler mageng.\nGelising crita, sampun rawuh ring Puri, tur makarya upakara sepatutnyane. Mobot rabinidane, tur kakaryanin upakara magedong-gedongan, manut sastra agama Dharma Kahuripan.\nRi sampun tutug wulanan, embas anake alit 2 diri, istri sane duhuran lan lanang sane alitan, nanging mahulu marupa bawi.\nManut dresta sane mamargi, yaning wenten madrue putra salah rupa, patut katundung lan kakingsanang ring tengahing alas.\nRaris anake alit kakutang ring tengahing alas, ngancan sue, ngancan duhur, raris nangun tapa ring Kahyangan Dalem sane istri, sane lanang ring Pura Kahyangan.\nSane istri polih panugrahan saking ida Betari, manut tetujonne kapti, mangda dados anak istri listuhayu, kapica Aji Pangastreyan. Irika ida Dewi Durga, ngusap prarain idane, pramangke dados anak istri hayu, kapepasih I Tanting Mas.\nTaler ida kapica Aji Kawisesan, Aji Panglebur, olih ida Dewi Durga. Sesampunne punika kapica piteket, “Dewa jani dewa suba mapikolih manut pangacep i dewane, nanging i dewa sing nyen dadi cupar indik pangaweruh ring anak siosan, yening ia nyak sujati malajah dadi sisya lan maguru ring i dewa.I Dewa da pesan budal buin ka Padelegan, kema i Dewa ka Dirah, irika madeg agung.”\nKacrita sane lanang, sane nangun yasa ring Pura Kahyangan, polih panugrahan saking Hyang Siwa, sampun maraga bagus alep lan kapica Aji Kadiatmikan lan Dharmaning Kapanditan, kapepasih “Tanting Rat“. Raris Tanting Rat kandikain antuk rakanidane mangdane sareng lunga ka Dirah.\nSang kalih lunga ka jagat Dirah. Kala irika para panjak Dirah sami ngambu bo miyik ngalub, wawu kauratiang, sang sane mambu miyik wantah tamiu sane wawu rawuh lanang istri.\nKala irika sang amengku Dirah, sane lanang kanggehang Bhagawanta, tur sane istri kanggehang parameswari. Nenten asue sampun ngembasang putra istri, mapesengan Ratna Manggali.\nDuaning kasayangang olih biang ajinidane, punika matemahan manying tur mameta-meta, ring biang idane. Kala irika biang ida kakeruhan, kandikain ngruruh ajinidane sane wenten ring paseban. Rauh ring paseban, kandikain anake alit mangda mawali ngrereh biange, punika anake alit ulah-alih. Menggah duka biang idane, tur ngrangsuk kawisesan, sang prabu lina, punika duaning maparab “Rangda Ing Dirah“.\nIndike punika kapiteket olih arinne lanang, nanging tan katrima, tur menggah piduka, saha nundung arinne. Punika duaning Tanting Rat matinggal saking Puri Dirah, ngungsi Patulisan.\nRi kala rahina becik, wenten anak istri rauh nanging saking wangsa jaba, tur makanten nista, pacang ngaturang raga nunas ajah ring Rangda Ing Dirah. Anake istri punika mawasta Ni Madusegara.\nNi Madusegara katundung lan kanistayang, kauman-uman olih Walu Nateng Dirah, tur mapiorah ring kurenanipun I Segaramadu. Duaning wantah pangaptine dados sisya sang kalih malarapan manah dreda bakti, mawali rauh tangkil ring Walu Nateng Dirah. Ri kala punika menggah piduka ida tur ngeseng kurenanne Ni Madusegara, basmibuta.\nMaduluran antuk nandang sedih, tur ngulati kapatutan, raris ipun nangun tapa ring samping kuburan kurenannyane. Kala irika medal Ida Sanghyang Siwa Bhairawi rabin Ida Dewi Durga, tur kapaica panugrahan kawisesan tumpang 11, kawisesan ida Betari tumpang 9.\nGelising crita raris masiat Walu Nateng Dirah sareng Ni Madusegara, kalilih Walu Nateng Dirah. Di gelis Walu Nateng Dirah jumujug tangkil ring Betari Dalem, nguningayang kawisesan ida kakasorang olih Ni Madusegara.\nKala irika ida Betari nagingin pinunas Walu Nateng Dirah, tur Ni Madusegara kasengin mangda tangkil ka Kahyangan. Ri kala punika ida Betari ngambil kawisesan Ni Madusegara malih 4 tumpang, kantun dados tumpang 7.\nSane papat punika ka anyut ring tukade, tan kauningin ring dija kampih.\nKala irika Ni Madusegara dados sisyan Walu Nateng Dirah, manawita puniki matemahan dados Rarung maka sisya Walu Nateng Dirah.\nAji Kawisesan/Pangiwa nungkalik ring Aji Kadiatmikan/Aji Panengen.\nAji Pangasren, wantah ajah-ajahan Dewi Durga, pinunas Tanting Mas, mangdane dados anak jegeg.\nAji Pangeger, mangdane anak siosan prasida kadudut manahnyane.\nAji Pangasih-asih, mangdane anake siosan seneng tur lulut.\nAji Panangkeb, mangda anake siosan ngandap kasor.\nAji Panestian/Aji Pangleyakan, mangda anake siosan prasida ajerih tur kakwisesa.\nPangaweruh punika utawi Sanghyang Aji, patut kasobiahang lan kawrediang, mangda anake pada uning, tan dados cupar ring Sanghyang Aji.\nThis entry was posted in Cerita Rakyat and tagged aji kadiatmikan, aji kawisesan, aji panengen, aji panestian, aji pangasren, aji pangastreyan, aji pangeger, aji pangleakan, aji panglebur, aji penangkeb, aji pengasih-asih, bali, bhagawanta, cerita rakyat, dewa siwa, dewi durga, dharmaning kapanditan, madusegara, mrajapati, padelegan, pangiwa, parameswari, patulisan, pura dalem, rangda ing dirah, rarung, satua bali, segaramadu, siwa bhairawi, tanting mas, tanting rat, walu nateng dirah. Bookmark the permalink.\n← Pura Ulunswi – Status, Fungsi, Identitas, Upakara dan Upacara\nDharma Wacana – Kedamaian Hati →


Matius 3 (BALI)\n1Daweg punika Dane Yohanes Panglukat mapidarta ring tegal melakang Yudeane, sapuniki:\n2“Pada kutangja dosa-dosan ragane! Sawireh Ida Sang Hyang Widi Wasa dienggal lakar ngadegang Pamrentahan Idane!”\n3Sujatinipun Dane Yohanes punika, sane katuek antuk pangandikan Nabi Yesaya, rikala dane ngandika asapuniki: “Wenten jadma masuara gelur-gelur ring tegal melakange, cawisangja margine buat Ida Sang Panembahan tur benengangja margin Idane!”\n4Busanan Dane Yohanes punika malakar antuk tetununan bulun unta. Pepetet danene antuk blulang, tur sane dados ajeng-ajengan danene, balang miwah madu alas.\n5Daweg punika akeh anake saking kota Yerusalem miwah jadmane sawewengkon jagat Yudeane, taler jadmane sane magenah ring kiwa tengen Tukad Yordane sami pada rauh maranin Dane Yohanes.\n6Anake punika sami pada ngangken dosannyane tur kalukat antuk Dane Yohanes ring Tukad Yordane.\n7Rikala kacingak akeh wenten anak saking golongan Parisi miwah anak Saduki pada rauh tur nunas mangda kalukat, raris dane ngandika ring anake punika sapuniki: “Ih paranyahan lelipi, nyen ane suba ngorahin ragane, mungguing ragane nyidayang ngelidang dewek uli bebendun Ida Sang Hyang Widi Wasa ane bakal rauh ento?\n8Buktiangja malu mungguing ragane suba ngesehin pepineh tur ngutang dosa-dosan ragane.\n9Eda malu menehang dewek aji pepineh ane kene: Dane Abraham leluur tiange! Tiang nuturin ragane, Ida Sang Hyang Widi Wasa madue kuasa mastu batune ene apanga dadi paraputran Dane Abraham.\n10Jani kandike suba sedia di bongkol kayune. Sabatek punyan kayu ane usak buahne, ento pedas kabah tur katunjel.\n11Tiang nglukat ragane aji yeh, makatanda ragane suba maseh pepineh tur ngutang dosa-dosan ragane, nanging Ida ane rauh durian teken tiang, kawisesan Idane banget luihan teken tiang. Kadi rasa dadi juru ngembusin sepatun Idane dogen nu masih tiang tusing pantes. Ida lakar nglukat ragane baan Roh Ida Sang Hyang Widi Wasa muah api.\n12Di tangan Idane suba sedia nyiu. Ida bakal napinin gandum Idane, gabahne bakal simpen Ida di klumpune, nanging gumpangne bakal katunjel di apine ane tuara mati-mati.”\n13Duk punika Ida Hyang Yesus rauh saking wewengkon Galilea maranin Dane Yohanes ring Tukad Yordane tur ngarsayang mangda kalukat.\n14Dane Yohanes ngindayang mapakeling Ida, asapuniki: “Sapatutipun Palungguh Guru sane nglukat titiang, boyaja Guru sane ngrauhin titiang.”\n15Pangandikan Ida Hyang Yesus: “Depang suba malu keto, sawireh mula keto patutne iraga negepin pakarsan Ida Sang Hyang Widi Wasa.” Irika Dane Yohanes raris sairing.\n16Sasampune wusan kalukat, Ida munggah saking toyane. Daweg punika ugi akasane mapiakan, irika Ida nyingak Roh Ida Sang Hyang Widi Wasa tumurun sakadi pangiber paksi darane tumedun tur ngencegin Ida.\n17Raris wenten sabda saking akasane sapuniki: “Ene putran Ulun kang kinasih, ane ledangin Ulun.”\nDownload Audio MP3 (Matius 3):


2 Korintus 8 (BALI)\n1Inggih parasemeton, tiang marasa perlu nguningayang ring parasemeton, indik sane sampun kakardi antuk sih pasuecan Ida Sang Hyang Widi Wasa ring pasamuan-pasamuane ring wewengkon Makedonia.\n2Ipun sampun kauji antuk kamewehan sane kalintang abot. Nanging, santukan kabungahanipune tan kadi-kadi agengnya, yadiastun ipun tiwas, ipun prasida dados anak sane dana pisan sajeroning ngamargiang kapitresnan.\n3Tiang nguningayang ring semeton mungguing semeton-semeton ring wewengkon Makedonia, ipun sampun mapadana manut kamampuhannyane suang-suang, malahan kantos nglangkungin ring kakuatanipune, tur ipun mapadana antuk manah suka lila.\n4Saking nekeng ati ipun banget pisan mapangedih ring tiang, mangda ipun kawehin sareng nulungin parakaulan Ida Sang Hyang Widi Wasa sane ring jagat Yudea.\n5Indike puniki lintangan ring sane ajap-ajap tiang. Kapingarep pisan, ipun sampun ngaturang sikianipune ring Ida Sang Panembahan. Sapangrarisipun, malantaran pakarsan Ida Sang Hyang Widi Wasa, ipun taler sampun nyerahang padewekanipune ring tiang.\n6Punika awinanipun tiang ngangsok Titus, sane sampun ngawitin pakaryane punika, mangda ipun nglanturang pakaryane punika tur nulungin semeton, muputang indik nglaksanayang kapitresnane punika.\n7Semeton kalintang sugih ring saluiring paindikan, inggih punika: Sajeroning kapracayan, sajeroning bebaosan, sajeroning pangweruhan, sajeroning ngamargiang kapitresnan, samaliha sajeroning kapitresnan semetone ring tiang, kadi asapunika taler tiang meled mangda semeton taler sugih sajeroning ngamargiang ayah-ayahan kapitresnane punika.\n8Tiang boyaja ngwentenang pidabdab iriki, sakewanten malantaran nuturang indik kasaratan anake tiosan jaga mapitulung, pangajap-ajap tiange mangda kapitresnan semetone sane sujati punika taler kabuktiang.\n9Semeton sami sampun pada uning ring paindikan sane sampun kalaksanayang antuk Ida Hyang Yesus Kristus, Panembahan iragane. Yadianja Ida sugih, nanging malantaran semeton, Ida sampun dados tiwas, mangda malantaran katiwasan Idane, semeton prasida dados sugih.\n10Kamanah antuk tiang, ngeniang ring paindikane punika sapuniki: becikan sane mangkin semeton muputang napi sane sampun kawitin semeton saking taun sane sampun lintang. Semeton sane pangawit, boya wantah nyadia nglaksanayang nanging taler lila nglaksanayang.\n11Duaning punika rarisang lanturang tur puputang. Tiang nunas mangda semeton nyaratang muputang, sakadi kasaratan semetone ngrencanayang sane riin. Tur laksanayangja punika antuk panelas kamampuhan semetone.\n12Yening semeton wiakti lila mapadana, Ida Sang Hyang Widi Wasa pacang nampi padanan semetone, madasar antuk kamampuhan semetone, boya madasar antuk sane tan sanggupin semeton.\n13Tiang boyaja nginganang tetegenan anak lian, raris mabaatin semeton, nanging santukan sane mangkin semeton sugih, sampun sapatutipun semeton nulungin anake sane kakirangan; kadi asapunika taler yening semeton kakirangan, tur ipun sugih, ipun pacang nulungin semeton. Majalaran kadi asapuniki, makakalih jaga pada katulungin.\n15Sakadi sane sampun kasuratang ring Cakepan Sucine: “Anake ane nambunang liu, tusing lakar lebihan, tur ane nambunang abedik tusing lakar kuangan.”\n16Tiang matur panyuksma ring Ida Sang Hyang Widi Wasa, santukan Ida sampun ngawinang Titus, santep pateh sakadi tiang buat nulungin parasemeton.\n17Ipun boyaja wantah lila nagingin pangedih tiange kewanten, nanging mula wantah ipun saking nyantep mamanah mapitulung, kantos saking nekeng ati ipun mamanah jaga ngrauhin semeton.\n18Sareng-sareng ring Titus, tiang taler ngutus semeton tiosan, sane sampun kapuji pisan ring pantaran pasamuan-pasamuane, malantaran pakaryannyane midartayang Orti Rahayune punika.\n19Samaliha, ipun taler sampun kaselik tur kamanggehang antuk pasamuan-pasamuane, buat nyarengin tiang ring sajeroning pamargin tiange ngamargiang ayah-ayahan kapitresnane puniki, pabuat kaluihan Ida Sang Panembahan, tur buat nyinahang mungguing tiang lila mapitulung.\n20Tiang tangar pisan ngraksa jinah padanane puniki, mangda sampunang kantos wenten anak pakrimik ngeniang ring paindikan tiange ngamargiang kapitresnane puniki.\n21Sane dados tetujon tiange, inggih punika buat nglaksanayang paindikan sane patut boya wantah ring ayun Ida Sang Panembahan, nanging taler ring arepan manusane.\n22Kadi asapunika tiang ngutus semeton tiange punika, sinarengan ring semeton-semetone tiosan. Tiang sampun ping kuda-kuda nguji ipun, tur mabukti mungguing ipun mula demen mapitulung. Tur sane mangkin santukan ipun sampun kalintang andel ring semeton, kenginan ipun meled pisan nulungin semeton.\n23Mungguing Titus puniki timpal tiange sane sareng-sareng makarya buat nulungin semeton. Tur semeton-semetone sane tiosan punika utusan-utusan pasamuan, sane mamuat kaluihan pabuat Ida Sang Kristus.\n24Sinahangja kapitresnan semetone ring ipun, mangda pasamuan-pasamuane makasami pada pracaya tur uning mungguing tiang pantes nyumbungang parasemeton.


jiwa state: PIDATO BAHASA BALI\nNGUANGUN PARIWISATA KAPIKUKUHIN ANTUK TRI HITA KARANA\nIda dane sareng saimi pamekas ring panuriksa sane dahat kasumayang titiang, para panodya, para pamlet saha sisya, para yowana sane banget tresne sihin titian.\nSadurng titiang ngelanturang matur, pinih riin ngirng sareng – sareng ngastiti bhakti ring Ida Sang Hyang Widhi, majaran antuk pangan jail “ Om Swastyastu ” mogi sangkaning sih paswecan lan asung kerta wara nugraha Ida,prasida titiang ngiring ida dane sareng sami ngamangguhang karahajengan.\nRing galahe sane becikpuniki, ritatkala nyarengin lomba pidarta base Baline,lugrayang titiang matur amatra sane mamurda “ Ngewangun Pariwisata Kapikukuhang Antuk Tri Hita karana ”.\nParepamiarsa sareng sami, sampun ngawikanin indik kapari wisataan ring Bali sampun kaloktah saking Muni (dumun ), santukan punika akeh jajuluk sane kamedalang saking keasrian Pulo Baline makadi: Pulo Dewat, Pulo Seribu Pura miwah sane lenan.\nPulo Baline mangde tetep ajeg, patut siaga sami utaminipun indik kasutreptian nyane. Irage mangde tetep waspada ring para tamu sane rauh ka Bali. Dumadak nenten malih keni Bom, sakadi Bom saking duratmaka sane mawaste Amrozi ring Kuta sane ngranayang akeh tamune ngemasin padem, turmaning para torise jejeh rauh ka Bali.\nSaking pengalaman – pangalaman pahit punika iraga dados lenga, lipia, miwah tan ngurunguang tamiu.\nInggih wantah amunika prasida atur titinag dumadak wenten pikenoh nyane.\nMaka wasana titian ngaturang parama Santi, “ Om Santih, Santih, Santih, Om ”.\nDiposting oleh jiwa state di 20.06


Kejadian 40 (BALI)\n1Sasampun maletan makudang-kudang warsa saking paindikan sane wau inucap, kacrita pangenter inum-inuman miwah pangenter rayunan ida sang prabu ngardi kiwangan ring ajeng idane.\n2Duaning punika ida sang prabu raris duka ring prakanggen purin idane makakalih punika.\n3Sang kalih tumuli katahan ring jeroan komandan pangawal ida sang prabu, inggih punika ring pangkeng genah Dane Yusup mapangkeng.\n4Komandan pangawal ida sang prabu munduhang genah Dane Yusup ring sang kalih punika, mangda Dane Yusup ngayahin sang kalih. Kadi asapunika indik sang kalih katahan makudang-kudang masa irika.\n5Sedek rahina anu sang kalih nyumpena, tur sumpenan dane suang-suang punika pada ngemu arti.\n6Pasemengan, rikala Dane Yusup ngrauhin sang kalih, kacingak antuk dane, mungguing sang kalih sedekan nandang sungsut.\n7Dane Yusup tumuli matur pitaken ring sang kalih sapuniki: “Punapi awinanipun swabawan pamekele sakadi ucem ring rahina puniki?”\n8Sang kalih tumuli ngandika ring dane: “Ibi sanja icang ajak dadua pada ngipi, nanging tusing ada anak ane nyidayang nerangang artin ipian icange ento.” Dane Yusup raris matur ring dane sareng kalih: “Sane maraga wikan nerangang artin ipian, boyake wantah Ida Sang Hyang Widi Wasa? Indayang critayang sumpenan pamekele ring titiang.”\n9Sang pangenter inum-inuman raris nyritayang sumpenan danene ring Dane Yusup, sapuniki: “Di pangipian icang nepukin punyan anggur di arep icange.\n10Punyan anggure ento macarang tetelu. Mara punyan anggure ento makepikan, lantas pesu bunganne tur rencean anggure nged misi buah ane tasak-tasak.\n11Buina icang sedekan ngisi gelas inum-inuman ida sang prabu. Buah anggure ento alap icang laut peres icang sig gelas inum-inuman ida sang prabu, suud keto gelase ento laut aturang icang ka ajeng idane.”\n12Dane Yusup raris matur ring dane: “Sapuniki piteges sumpenane punika. Carange tetiga punika mapiteges tigang rahina.\n13Sajeroning tigang rahina puniki ida sang prabu jaga mebasang tur ngwaliang pamekele, ring linggih sane riin, tur pamekele pacang malih ngaturang gelas inum-inuman ring ajeng ida sang prabu sakadi sane sampun-sampun.\n14Sakewanten yen linggih pamekele sampun becik, elingang taler titiang, masrana nguningayang sapariindik titiange ring ida sang prabu. Titiang nunas ica, ledang pamekele nulungin titiang mangda titiang mrasidayang medal saking genahe puniki.\n15Santukan titiang kapandung saking jagat wong Ibranine. Samalihipun iriki titiang nenten naen malaksana sane tan patut, sane ngawinang titiang patut karanjingang ring pangkenge puniki.”\n16Sang pangenter rayunane mireng piteges sumpenane punika becik pisan. Duaning punika dane raris ngandika ring Dane Yusup: “Icang masih ngipi: Di pangipian icang sedekan nyuun talam tetelu, misi rayunan.\n17Talame ane siduur misi rayunan mawarna-warna, pabuat ida sang prabu. Nanging jeg ada makudang-kudang kedis tur ngamah rayunane ane ada di talame ane suun icang ento.”\n18Dane Yusup raris masaur: “Sapuniki piteges sumpenane punika. Talame tetiga punika mapiteges tigang rahina.\n19Sajeroning tigang rahina puniki ida sang prabu jaga mebasang pamekele. Pamekele pacang kapunggal, tur anggan pamekele pacang kagantung ring tarune, irika sarwa paksine pacang pada rauh tur neda layon pamekele.”\n20Kacrita ring rahina sane kaping tiganipun, ring rahina piodalan ida sang prabu, ida ngwentenang pepestan pabuat prakanggen idane makasami. Ida mebasang pangenter inum-inuman miwah pangenter rayunane punika ring ajeng paraprakanggen idane.\n21Pangenter inum-inumane punika malih waliang ida ring linggih danene sane riin.\n22Nanging sang pangenter rayunane punika katibakin danda pati sakadi sane sampun kartiang antuk Dane Yusup ring ajeng danene.\n23Nanging pangenter inum-inumane punika, nenten pisan eling malih ring Dane Yusup.


Kegunaan Tanaman Biotinik ring Masyarakat di Masa Pandemi COVID-19 - BASAbaliWiki\nKegunaan Tanaman Biotinik ring Masyarakat di Masa Pandemi COVID-19\nIGusti Ayu Agung Putri Rahayu\nIGusti Ayu Agung Putri Rahayu_PBSADenpasar\nRing masa pandemi Covid-19 sekadi puniki akeh masyarakat sane meweh antuk ngemenuhin kabutuhan ekonomi, yening sekadi mangkin anggen meli baas asanne sampun ketekah-ketekih napi malih meblanja ne soang-soang. Contohnyanne meli be siap, be celeng, be pasih lan sane lianan, krana mangkin ring gumi sedeng gerit mangkin akeh anak ane me PHK di tempat raganne mekarya, pariwisata puniki masih kari surut nenten wenten kemajuan. Di sekolah siswa-siswi kari di rumahkan durung dados metatap muka langsung utawi bertemu secara langsung nika ngranayang di gumi sekadi mangkin jeg keweh sing kodak ben.\nNah, mawinan sekadi punika, mangkin masyarakat di haruskan madue ide kreatif mangda nginganin pengeluaran lebih contohnyanne masyarakat kita ajak antuk menanam tanaman biotonik inggih punika tanaman sayur-sayuran jukut. Ring pekarangan genah soang-soang. Yening sekadi mangkin iraga ane jagi aktif madue inovasi pragaan akeh wenten cara mekarya tanaman biotonik selian antuk kreatifitas cara puniki masih becik antuk keramahan lingkungan, krana bahan bahan punika wenten ane nganggen pipa bekas lan wenten sane nganggen botol plastik bekas. Sekadi cara tiang. Tiang mekarya tanaman biotonik sane nganggen botol bekas, krana menurut tiang semakin kurang sampah plastik lakar semakin akidik pembludakan sampah lan selianan iraga menghemat pengeluaran lan menciba hidup sehat iraga masih mresidayabg antuk nyarengin kegiatan pengelolaan sampah plastik dan barang bekas wenten dua poin sane polih iraga antuk nulungin kebersihan lingkungan ring banjar-banjar sampun akeh ngicen gerakan sekadi punika perlu di tingkatkan malih kegiatan niki. Contohnyanne ring banjar tiang sampun akeh ngicen bibit-bibit sayur sekadi : jukut kangkung, sawi, tomat, tabia, tuung lan sane lianan.\nMangkin tinggal masyarakatne manten sane bergerak, kayun napi ten ngelaksanayang program punika. Kegiatan niki sangat mudah lan dados di laksanakan ring genah sane ten madue pekarangan ne linggah tur sawah. Tanaman biotonik punika dados megantung di tembok soang-soang lan dados kacingak sekadi tanaman hias, ten perlu ruang lingkun ne luas, cukup gantung manten tanaman punika. Napi malih ring gumi gerit cara mangkinne kegiatan niki sangat membantu bagi masyarakat sane lianan. Lantas mangkin tugas iraga mangda mresidayang panen, sehat lan dados ajeng hasil ne punika, ngiring iraga sareng sami gotong royong saling nyakupang lima ngelaksayang program penanaman tanaman biotonik puniki. Mangda iraga lebih sehat lan meringankan perekonomian masyarakat ring iraga untuk iraga ngiring lestariang kegiatannyanne, program puniki nenten je wenten di bali manten yening sampun wenten kanti ke dura negara tur masyarakat dunia. Ngiring ajegang lan lestariang tanaman biotoniknyanne


PIDARTA BASA BALI “DESA PAKRAMAN PINAKA SENGKER NGAWETUANG BALINE AJEG” | Wiarsayana86's Blog\nWiarsayana86's Blog Just another WordPress.com site\n« WANGUN SATUA BAWAK\nDHARMA WACANA PENDIDIKAN »\nPIDARTA BASA BALI “DESA PAKRAMAN PINAKA SENGKER NGAWETUANG BALINE AJEG”\nPosted Oktober 1, 2010 by wiarsayana86 in Uncategorized.\t4 Komentar\n“Desa Pakraman Pinaka Sengker Ngawetuang Baline Ajeg”.\nMaka purwakaning atur titiang, pinih ajeng mantuka ring ida dane sareng sami, mustikanyane pisan Angga Juri sane kusumayang titiang. Maduluran antuk manah lascarya, lugrayang titiang ngaturang puja pangastuti ring Ida Hyang Parama Kawi, riantukan sangkaning asung kertha wara nugrahan Ida, titiang asapunika taler ida dane sareng sami, sida kasidan mapupul iriki, gumantin ipun ngamiletin pamargi pacentokan pidarta basa Bali, mapaiketan ring pekan seni remaja Kabupaten Badung warsane mangkin. Dumadak wekasan pamargi asapuniki sayan limbak kawentenannyane wastu sida ngawetuang jagat Baline ajeg.\nIda dane sareng sami mustikan nyane para pamilet sane wangiang titiang, ring galah sane becik puniki atur pidartan titiang mamurda “Desa Pakraman Pinaka Sengker Ngawetuang Baline Ajeg”.\nBali sampun kasub kawentenannyane ring dura nagara, sane sering kabaosang “Paradise Island” taler wenten sane maosang Bali punika “Morning Of The Word”. Bali kabaosang sekadi asapunika riantukan kaasrian lan kaluihan Adat lan Budayannyane sane ngangobin tur ngulangunin.\nMidartayang indik ajeg Bali, punika merupa pabuat sane dahat mautama pisan. Riantukan pawangun jagat Baline kapungkur wekas, tan lempas ring swadharma sane mapiranti antuk pikukuh Tri Hita Karana, sane kajiwa-pramanin antuk sastra agama Hindu. Puniki sida werdi tur limbak, majanten sangkaning kawentenan adat lan budaya Baline sane mentik ring Desa-desa Pakramane.\nTri Hita Karana inggih punika marupa serana nyujur karahayuan urip, sanatana dharma, wastu sida moksatam jagad hita, malarapan antuk subhakti ring Ida Hyang Parama Kawi, paras paros ring sesamen manusa miwah tresna asih ring sarwa mauripe. Sami puniki mangda kadasarin antuk Tri Kaya Parisuda, saha kaetang maduluran antuk Catur Marga. Duaning asapunika, sandang pisan telebang anggen geguat lan sepat siku-siku pamatut nitenin urip maka krama Bali, bilih-bilih ring panglimbak aab jagate mangkin, yan irgamayang titiang, tan bina luir segara tan patepi, capuh awor tan pawates.\nAgama Hindu, Adat lan Budaya Bali, punika sampun majanten madue paiketan. Kabaosang sakadi asapunika riantukan tatwa-tatwa Agama Hindu sane marupa pupulan tatwa luhur lan suci, punika sane ngurip, sane kaanggen sepat siku-siku ritatkala malaksana olih para karma Baline. Tata cara sane kadasarin antuk tatwa Agama Hindu, sane kalaksanayang punika kabaosang Adat Bali. Selantur nyane, Adat punika limbak ring soang-soang Desa Pakraman, sane masikian sareng seni Budaya Bali sane ngawetuang Desa Mawa Cara. Cutetnyane, Agama Hindu , Adat lan Budaya Bali punika tan dados pasah utawi palas. Napi mawian? Riantukan maka sami punika patut masikian mangda prasida mamargi antar. Agama Hindu sane ngurip Adat lan Budaya Bali sane nglimbak ring soang-soang Desa Pakraman pinaka sengker sane patut kaupapira kalestarian nyane. Desa pakraman inggih punika pupulan krama sane madue hukum adat ring Bali nganutin tatwa Agama Hindu, sane mapaiketan ring Kahyangan Tiga. Swadharmaning soang-soang Desa Pakraman sane wenten ring Bali inggih punika :\n1. Ngaryanang awig-awig\n2. Mikukuhin dharmaning agama\n3. Nglimbakang budaya Bali kadasarin antuk paras-paros, saglilik-sagluluk, salunglung-sabayantaka.\n4. Sareng – sareng ngalaksanayang pawangunan mangda sida jagat Baline landuh, gemah ripah loh jinawi, tata tentrem kerta raharja sakala-niskala, sane kabasos moksatam jagat hita ya ca iti dharma.\nYening maka sami punika rered tur padem, sinah pawangunan Bali puniki nenten prasida mamargi antar. Napi malih ring pungkuran puniki wenten makudang-kudang wicara nibenin adat lan budaya druene, minakadi biuta sane kawetuang olih krama Desa ngenenin indik wewidangan, taler pamargi budaya asing sane tan nganutin tata titi sane wenten ring Bali. Punika wiakti banget ngawetuang pikobet, nanging punika marupa pakibeh jagat, iraga patut yatna-yatna ring kawentenan.\nPamekas iraga sareng sami mangkin mangda sida ngayunin malarapan antuk mulat sarira. Iraga sareng sami maka pawaris, sakadi mangkine kabaos putra bangsa, mangda yukti-yukti nyejerang rasa sutindih ring gumi, setata misinggihang dharmaning agama lan dharmaning Negara, sane gumanti kasungkemin tur kasinggihang ring jagate.\nNgajegang jagat Bali puniki, marupa kapatutan iraga sareng sami, maka pratisentana sane embas ring Bali, sane gumanti patut ngertiang warisan leluhur, mapiranti antuk mingsinggihang swadharmaning bela nagara. Yan saihang ring kawentenane riin, para leluhur matoh pati melanin gumi, riantukan kabanda antuk bromo corah, setata pangusak-asik, marikosa, mamati-mati wong tan padosa, sane dados meseh dahat madurgama. Sane mangkin meseh asapunika tan wentenmalih. Nanging panglalah budaya dura negarane patut waspadain, mangda tan ngarubeda, riantukan puniki sida ngawetuang jagat Baline rusak. Adat budaya lan sastra agamane anggen panegulan nekekang kaajegan jagat Baline sane sampun kaloktah rauh ka jaba negara. Yan punika sida kaulati sareng sami, sinah jagat Bali landuh, gemah ripah loh jinawi, tata tentrem kerta raharja sakala-niskala, sane kabasos moksatam jagat hita ya ca iti dharma.\nYan cuteteng titiang daging pidarta puniki,\n1. Ajeg Bali inggih punika sahanan prawertine sane sida ngalanggengang indik tetamian para leluhure nguni,makadi adat, budaya lan agama.\n2. Sane patut ngajegang jagat Bali puniki nentenja tios wantah iraga sareng sami pamekas nyane pratisentanan Baline tur sang sapa sira ugi sane urip kamertain antuk sari-sarining bhoga jagat baline, kamanggala antuk sang mawa rat,masarana antuk kayun lascarya tan paleteh.\n3. Dasar ajeg Bali inggih punika Tri Hita Karana, sane kauripin antuk sastra agama Hindu.\n4. Desa pakraman wantah marupa genah miara sahanan pangwerdian adat lan budaya Baline, pinaka sengker sane patut kaupapira kalestarian nyane.\nIda dane sarengsami sane kusumayang titiang\nWantah asapunika mungguing atur pidartan titiang, mogi-mogi wenten pikenoh ipun. Tios ring punika, titian tan lali ngalungsur agung rena pangampura, manawi wenten kirang-kirang ipun. Maka pamuput atur, titiang ngaturang parama santhi\nPosted by Dek Widhi on September 17, 2012 at 5:14 am\nWicchhh keren, Q di cool d’sruh bikin pidato bhz Bali…. tpi temanya “Mameresek Sambil Mabersih” gmna ea cra bikin ya?????\nPosted by wiarsayana86 on Agustus 7, 2013 at 1:13 am\nMaaf dek widhi,saya baru on,,jadi baru lihat pesannya, sering sering saja berkunjung ya, nanti saya pasangkan beberapa pidarta dengan tema terkait\nPosted by NakLengeh on Desember 19, 2012 at 7:54 am\nArtikel becik pisan, suksma sampun posting.\nPosted by wiarsayana86 on Agustus 7, 2013 at 1:11 am\nMatur suksma, titiang wawu melajah niki,mohon petunjuk gih\nTESIS PRODI ADMINISTRASI PENDIDIKAN\nCONTOH AWIG – AWIG\nWANGUN SATUA BAWAK


Lukas 11 (BALI)\n1Sedek rahina anu Ida Hyang Yesus nuju ngastawa ring satunggiling genah. Sasampune Ida puput ngastawa, raris wenten sisian Idane adiri matur ring Ida sapuniki: “Inggih Ratu Panembahan, urukangja titiang ngastawa, sakadi Dane Yohanes ngurukang parasisian danene.”\n2Pasaur Ida Hyang Yesus ring dane: “Yening cening ngastawa, kene abete: Inggih Aji, parab Palungguh Aji mangda kasuciang. Pamrentahan Palungguh Aji dumadak rauh.\n3Paicayang ring titiang nyabran rahina, pangan kinum sategepipun.\n4Ampurayangja saananing dosa-dosan titiange, santukan titiang taler ngampurayang sakancan anake sane mapakardi iwang ring titiang. Tur sampunangja titiang kabakta ring sajeroning gegodan.”\n5Ida Hyang Yesus raris ngandika ring parasisian Idane: “Yen ada anak di pantaran ceninge ane nuju tengah lemeng ka umah timpalne tur ngraos kene: “Beli, baangja tiang nyilih roti telung bungkul,\n6sawireh ada timpal tiange adiri ane sedek maleluasan singgah jumah tiange, tur kabenengan tiang tusing ngelah apa ane lakar sagiang tiang.”\n7Dipradene timpal ceninge ento lakar masaut kene: ‘Edaja ngugul tiang, jelanane suba mubetan buina tiang ajak pianak-pianak tiange suba pada pules, tiang tusing makatang bangun ngayahin adi.’\n8Nah kenkenke amun sasajaane? Guru ngorahin cening: Yadiastu ia tusing nyak bangun muah maang nyilih roti baana ia matimpal, nanging sawireh cening tusing suud-suud mapangidihan teken ia, sinah ia lakar bangun tur ngisinin pangidih ceninge ento.\n9Wireh keto Guru ngorahin cening: Mapinunasja, sinah cening bakal kicen, alihja sinah cening bakal mapikolih, dogdogja jelanane, sinah cening lakar kaampakin.\n10Sawireh anake ane mapinunas sinah lakar kicen, tur sakancan anake ane ngalih sinah mapikolih muah sakancan anake ane nogdog jelanan, sinah lakar kaampakin.\n11Nyenke di pantaran ceninge ane suba ngelah pianak, tur di kalane pianakne ento nagih be, laut baanga lelipi anggona nyilurin bene ento?\n12Wiadin yen pianakne nagih taluh, laut baanga teledu?\n13Wireh keto, yen cening ane madewek corah bisa maang ane melah teken pianak-pianak ceninge, apa buin Ida, Ajin ceninge ane di suargan, Ida sinah lakar maicayang Roh Idane teken sakancan anake ane mapinunas teken Ida!”\n14Sedek rahina anu Ida Hyang Yesus nundung setan sane ngranayang kolok. Sasampun setane punika medal, anake sane pecak karangsukin setan punika raris nyidayang mabaos. Anake akeh tumuli pada angob.\n15Nanging saking pantaran anake punika wenten sane mabaos sapuniki: “Ia nundung setane ento nganggon kuasan Ratun Setan ane madan Beelsebul.”\n16Wenten taler anak lian sane mamanah mintonin Ida. Ipun nunas mangda Ida ngadakang praciri sane tawah, buat muktiang, mungguing Ida seselikan Ida Sang Hyang Widi Wasa.\n17Nanging Ida Hyang Yesus wikan ring manah anake punika, raris Ida ngandika: “Sakancan kaprabon sane panjaknyane maroang-roangan tur saling siatin sinah gelis jaga rusak; kadi asapunika taler sakancan pakurenane sane sagsag sinah pacang uug.\n18Kadi asapunika taler, yen panjak Ratun Setane maroang-roangan, tur masiat nglawan roang gelahnyane, sapunapi jagi antuka ngamanggehang kaprabonipune? Ragane maosang, mungguing Tiang nundung setan nganggen kuasan Beelsebul, Ratun Setane.\n19Yening kadi asapunika, sapasira ngicen parasisian ragane kuasa buat nundung setan punika? Sisian ragane ngraga muktiang, mungguing ragane punika iwang.\n20Roh Ida Sang Hyang Widi Wasa sane ngicen Tiang kuasa buat nundung setan punika, tur indike punika nyinahang, mungguing Ida Sang Hyang Widi Wasa sampun ngadegang Pamrentahan Idane ring pantaran ragane.\n21Yening wenten anak siteng tur magegawan sregep nyaga umahnyane, sinah rahajeng sakancan paderbeannyane.\n22Nanging yen wenten anak sitengan ring ipun nglawan tur ngaonang ipun, anake punika jaga ngebutin gegawan sane andelang ipun, tur jaga ngedum barang-barang sane jarah ipun irika.\n23Anake sane nenten maroang ring Tiang, anake punika sujatinne nglawan Tiang, tur anake sane nenten munduhang sareng-sareng ring Tiang, anake punika wantah ngae buyar.”\n24“Yening setane medal saking manusane, ipun ngumbara ring genahe sane melakang nyadia ngulati genah masandekan. Yening ipun nenten polih genah, raris ipun mapajar sapuniki: ‘Idewek lakar buin malipetan ka umahe ane suba kalahin idewek ipidan.’\n25Tumuli ipun mawali, tur dapetang ipun umahe sampun kedas masampatan tur sampun kadabdab saha becik.\n26Ipun raris medal tur ngrereh setan pepitu sane kaonan ring ipun, sami pada kajak ngranjing tur jenek ring dewek anake punika. Pamuputipun kawentenan anake sane karangsukan setan punika, kaonan ring kawentenanipun duk pangawitnyane.”\n27Sasampune Ida Hyang Yesus puput ngandika kadi asapunika, raris wenten anak eluh saking pantaran anake akeh punika, matur ring Ida antuk suara sane jangih, sapuniki: “Ambate bagian anake istri, sane sampun mobotang Ragane miwah sane sampun nyecepin Ragane.”\n28Nanging Ida ngandika: “Tungkalikanipun, ambate bagian anake sane miragiang saha nglakonin sabdan Ida Sang Hyang Widi Wasa.”\n29Tatkala Ida Hyang Yesus kagrunyung antuk anake akeh, Ida raris ngandika: “Jadmane sane ring masane mangkin, mula tuah jadma dursila. Ipun kedeh nunas praciri, nanging ipun tan jagi kicen, sajawining pracirin dane Nabi Yunus.\n30Santukan, sakadi dane Nabi Yunus dados praciri pabuat wong kota Niniwene, kadi asapunika taler Sang Putraning Manusa Utusan Ida Sang Hyang Widi Wasa, jaga dados praciri pabuat jadmane ring masane mangkin.\n31Rikala rauh Rahina Pangadilane, Sang Ratu Istri saking jagate kelod pacang mapadu arep ring jadmane ring masane mangkin, tur ida pacang nyisipang ipun. Santukan ida rauh saking tanggun gumine misadia mirengang kawicaksanan Ida Sang Prabu Salomo. Tiang nuturin ragane, sujatinne sane mangkin iriki wenten anak sane luihan ring Sang Prabu Salomo.\n32Ring Rahina Pangadilane, wong kota Niniwene jaga mapadu arep ring jadmane ring masane mangkin, tur ipun jagi nalih jadmane ring masane mangkin. Santukan ritatkala ipun miragiang pamidartan dane Nabi Yunus, wong kota Niniwene pada ngutang dosa-dosannyane. Tiang nuturin ragane, sujatinne sane mangkin iriki wenten anak sane luihan ring dane Nabi Yunus!”\n33“Tanja wenten anak ngenyit lampu, raris ngenahang lampune punika ring batan longan wiadin ring batan kekebe, nanging lampune punika kagantungang ring pangantungane, mangda galangnyane kapanggih antuk sakancan anake sane rauh mrika.\n34Panyingakan ragane punika suluh buat dewek ragane. Yen panyingakan ragane cedang, sinah dewek ragane makaukud galang, nanging yen panyingakan ragane rusak, sinah dewek ragane peteng dedet.\n35Duaning punika, yatnainja mangda galange sane wenten ring dewek ragane punika sampunang ngantos peteng.\n36Yening dewek ragane galang makaukud, tur tan wenten sane peteng, kenginan makasami jagi galang, tan bina kadi sinar lampune ngalangin ragane antuk galang sane maglanaran.”\n37Rikala Ida Hyang Yesus sampun puput mapaica paurukan, wenten anak saking golongan Parisi adiri ngaturin Ida mangda marayunan ring jeroan danene. Ida raris ngranjing ngajeroang tumuli malinggih marayunan.\n38Anak golongan Parisine punika tengkejut pisan manggihin, santukan Ida nenten masehin tangan, sadurung Ida marayunan.\n39Duaning punika, Ida Sang Panembahan ngandika ring dane, sapuniki: “Niki ragane anak golongan Parisi, ragane mresihin piring miwah jembung ragane wantah ring sisinnyane kewanten, nanging ring tengah keneh ragane bek madaging kadroakan miwah kacorahan.\n40Ih paraanak sane belog punggung, boyake Ida Sang Hyang Widi Wasa sane ngardi ring sisinnyane punika, Ida taler sane ngardi ring tengahnyane?\n41Nanging padanaangja daging piring miwah jembung ragane punika ring anake tiwas-tiwas. Tur malantaran nglaksanayang paindikane punika, kenginan saluiring paindikan jagi dados bresih pabuat ragane.\n42Nanging sengkala ragane ih anak golongan Parisi. Ragane maturan ring Ida Sang Hyang Widi Wasa, apahdasan saking pamupon ragane, minakadinne: selasih, inggu miwah jejanganan sane lianan. Nanging ragane nglemenahan indik kadilan miwah astiti bakti ring Ida Sang Hyang Widi Wasa. Paindikane punika sane patutipun laksanayang ragane, nanging sane lianan punika sampunang lemenahanga.\n43Sengkala ragane ih anak golongan Parisi. Santukan ring perhyangan ragane seneng malinggih ring ajeng, tur seneng katunas lugrain ring pasare.\n44Sengkala ragane, santukan ragane tan bina sakadi gegumuk ring setrane, sane tan mapinget, kantos tan kuningin antuk anake sane mamargi irika.”\n45Sinalih tunggil paraguru agamane matur ring Ida: “Inggih Guru, yening Guru mabaos kadi asapunika, Guru taler nganistayang titiang sareng sami!”\n46Pasaur Ida Hyang Yesus: “Sengkala taler ragane paraguru agama! Santukan ragane mategenin anak antuk tetegenan sane tan sida antuk negen, nanging ragane niri tan kayun nundik tetegenane punika, buat nulungin ipun.\n47Sengkala ragane, santukan ragane ngardi pinget sane becik ring gegumuk paranabine sane kasedayang antuk paraleluur ragane.\n48Malantaran punika ragane mariangken, mungguing ragane matutang pamargin leluur ragane, sane sampun nyedayang paranabine punika, tur ragane ngardi pinget ring gegumuknyane.\n49Duaning punika wenten kakecap kawicaksanan Ida Sang Hyang Widi Wasa sapuniki: ‘Ulun lakar ngutus paranabi muah parautusan Ulune nekain ia, nanging atenga paranabi lan parautusan Ulune lakar matianga muah atenga lakar sangsaraina.’\n50Kadi asapunika manusane mangkin pacang kasisipang antuk Ida Sang Hyang Widi Wasa, malantaran sedan paranabine sane kasedayang saking pangawit jagate,\n51ngawit saking sedan Dane Habel kantos rauh sedan Dane Sakaria, sane kasedayang ring selagan genah morbor aturan ingon-ingone miwah Perhyangan Agunge. Samaliha Tiang nuturin ragane: Manusane ring masane mangkin makasami pacang kasisipang malantaran sedan paranabi miwah parautusane punika.\n52Sengkala ragane ih paraguru agama, santukan ragane sampun ngambel sereg taman kaweruhe, nanging ragane nenten ngranjing ring tamane punika, tur ragane nambakin anake sane mamanah ngranjing!”\n53Sasampune Ida Hyang Yesus kesah saking genahe punika, paraguru agamane miwah golongan Parisine ngawitin nyadcad Ida banget pisan. Dane nakenang paindikan mawarni-warni ring Ida,\n54misadia jaga ngalih-ngalihin sauh pangandikan Idane. Dane pada ngaat ngulati kiwangan Idane, malantaran pangandikan Idane sane sauh.\nDownload Audio MP3 (Lukas 11):


1 Yohanes 5 (BALI)\n1Sapasiraja sane pracaya, mungguing Ida Sang Kristus punika, Sang Prabu Sane Kajanjiang antuk Ida Sang Hyang Widi Wasa, anake punika dados putran Ida Sang Hyang Widi Wasa, tur sapasiraja sane tresna asih ring salah tunggaling bapa, anake punika taler tresna asih ring pianak bapane punika.\n2Iraga prasida uning, mungguing iraga tresna asih ring paraputran Ida Sang Hyang Widi Wasa, malantaran dreda bakti ring Ida Sang Hyang Widi Wasa tur ninutin pituduh-pituduh Idane.\n3Santukan iraga dreda bakti ring Ida Sang Hyang Widi Wasa punika mapiteges, mungguing iraga ninutin pituduh-pituduh Idane. Tur pituduh-pituduh Idane punika nentenja abot pisan pabuat iraga,\n4santukan sakancan putran Ida Sang Hyang Widi Wasa mrasidayang ngaonang jagate. Iraga prasida ngaonang jagate antuk kapracayan iragane.\n5Sapasirake sane mrasidayang ngaonang jagate? Wantah anake sane pracaya, mungguing Ida Hyang Yesus punika Putran Ida Sang Hyang Widi Wasa.\n6Ida Hyang Yesus Kristus punika Ida Sang Sane Rauh; Ida rauh kadulurin antuk toya panglukatan Idane miwah antuk rah sane medal duke Ida seda. Rauh Idane boyaja kadulurin antuk toya kewanten, nanging kadulurin antuk paindikan kekalih: inggih punika toya miwah rah. Roh Ida Sang Hyang Widi ngraga sane sampun ngicen kasaksian, mungguing paindikane punika sujati, santukan Roh Idane punika maraga kasujatian.\n7Wenten saksi tetiga,\n8inggih punika: Ida Sang Roh, toya miwah rah, samaliha kasaksian sang tiga punika saadung.\n9Iraga pracaya ring kasaksian manusane; kasaksian Ida Sang Hyang Widi Wasa langkungan ring kasaksian manusane, tur kadi asapunika kasaksian Ida Sang Hyang Widi Wasa ngeniang indik Putran Idane.\n10Punika awinanipun, sapasiraja pracaya ring Putran Ida Sang Hyang Widi Wasa, kasaksian Idane punika wenten sajeroning manahipune; nanging sapasiraja sane tan pracaya ring Ida Sang Hyang Widi Wasa, ipun sampun nadosang Ida Sang Hyang Widi Wasa mobab, santukan ipun tan pracaya ring sabdan Idane, sane sampun dados makasaksi ngeniang indik Putran Idane.\n11Kasaksian punika kadi asapuniki: Ida Sang Hyang Widi Wasa sampun maicayang urip langgeng ring iraga, tur uripe punika wenten sajeroning Putran Idane.\n12Sapasiraja sane madue Ida Sang Putra anake punika muponin uripe punika; sapasira sane tan madue Putran Ida Sang Hyang Widi Wasa, anake punika tan muponin urip punika.\n13Tiang nyuratang paindikane puniki ring semeton, mangdane semeton prasida uning, mungguing semeton muponin urip langgeng, inggih punika, semeton sane pracaya ring Putran Ida Sang Hyang Widi Wasa.\n14Iraga tan malih jejeh ring ayun Ida Sang Hyang Widi Wasa, santukan iraga pracaya, mungguing Ida miarsayang pinunas iragane, yening iraga nunas ring Ida paindikan sane manut ring pakarsan Idane.\n15Ida miarsayang pinunas iragane, sabilang iraga mapinunas ring Ida; santukan iraga uning ring paindikane puniki sujati, iraga taler uning, mungguing Ida maicayang ring iraga paindikan sane tunas iraga ring Ida.\n16Yening wenten anak sane manggihin nyamannyane ngae dosa sane tan ngawinang ipun padem, anake punika patut ngastawa ring Ida Sang Hyang Widi Wasa, sane jaga maicayang urip ring ipun. Indike puniki ngeniang indik anake sane dosannyane tan ngawinang ipun padem. Nanging wenten dosa sane ngawinang padem, tiang tanja maosang mangdane semeton ngastawayang indike punika.\n17Sakancan laksanane sane iwang punika dosa, nanging wenten dosa sane tan ngawinang padem.\n18Iraga uning, mungguing tan wenten putran Ida Sang Hyang Widi Wasa sane terus-tumerus ngardi dosa, santukan Putran Ida Sang Hyang Widi Wasa nyayubin ipun, samaliha I Jaat tan mrasidayang nyengkalen ipun.\n19Iraga uning, mungguing iraga dados druen Ida Sang Hyang Widi Wasa, yadiastun sakuub jagate kareh antuk I Jaat.\n20Iraga uning, mungguing Putran Ida Sang Hyang Widi Wasa sampun rauh tur sampun maicayang kaweruh ring iraga, mangdane iraga prasida uning ring Ida Sang Hyang Widi Wasa sane sujati. Urip iragane wenten sajeroning Ida Sang Hyang Widi Wasa sane sujati inggih punika sajeroning Putran Idane, Ida Hyang Yesus Kristus. Ida Hyang Yesus punika maraga Widi sane sujati miwah urip langgeng sane sujati.\n21Duh paracening tiange, edohangja ragan semetone saking sawatek dewa-dewane sane palsu.


Geguritan Niwatakawaca | bliyanbelog\nBrowse » Home » Tembang » Geguritan Niwatakawaca\nI Raksasa ngawi naya\nNgebug jagat maring swargi\nNgelawan para dewata\nNgangge raga andel teguh\nAjerih nenten kerasa\nSane pacang kajejehang.\nNenten malih kaucapang\nI Raksasa maring margi\nKewentenang jagat swarga\nSawireh jaga kagebug\nOlih sang maraga detya\nPara dewata siaga.\nMangkin natha ing swargi\nPinaka raja dewata\nPangwasa para dedari\nMapuspata Sang Hyang Indra\nSampun ngerasa tan sida\nNgasorang meraga satru\nNgawe sungsut kahyun Ida.\nDewa Indra menghayunin\nMangelarang eka naya\nEka naya sane singid\nMangda kasor I Raksasa\nRaris Ida manghayunan\nPacang manunasan wantu\nMaring manusa utama.\nNateng ring pakahyun\nNimbang sane kajudi\nRing sahananin manusa\nSane utama tur sakti\nPacang presida ngasorang\nIpun I Raksasa wiakti.\nSane katunasang tulung\nMaring putran pandu wiakti\nSang arjuna mungguwing wasta\nSolah Ida sadu budi\nMangkin Ida nangun tapa\nNunggalang kahyune suci.\nIndrakila sane luhur\nPageh ring kahyune suci\nRing tata cara mayasa.\nKaposting olih bliyanbelog ring 4:25 PM\nKomang Agus Widyartha mengatakan...\nInggih suksma antuk galah sane katibe ring padewekan tityang, sedurung tityang matur lugrayang tityang ngaturang pangastun kara antuk pangenjali umat Om Swastyastu, inggih tyang nunas yening wenten sekar agung arjuna wiwaha sane marupa text lan mp3, mangde wenten anggen tityang melajah kenten . Inggih wantah asapunika tityang matur yeng wenten iwang atur tityang, totyang nunas geng sinampura. Om santi santi santi om\nDesember 05, 2012 6:25 PM


Matur suksma majeng ring pengater acara, antuk galah sane becik puniki kapicayang ring titiang.\nIbu Guru ngajar Bahasa Bali sane wangian titiang\nmiwah para sameton sane tresna sihin titiang\nPara semeton sareng sami, ring patemon sane mangkin titiang jagi mapidarta sane mamurda “Bali Pulau Serubu Pura.”\nBali sampun kaloktah ring dura negara seantukan adat budayane sane pinih becik lan asri. Lianan ring punika Bali makehan penduduknyane nganut agama Hindu, duaning punika masyarakat Hindu Bali madue makeh pura.\nIbu Guru miwah semeton sane wangian titiang,\nPura punika kepah dados pura Umum, pura Teretorial, pura Swagina, pura Pedarman. Pura umum kepah dados kapertama pura Sadkhayangan inggih punika pura sane kaempon olih masyarakat propinsi utawi sami masyarakat sane wenten ring Bali. Kaping kalih pura Dangkhayangan inggih punika pura kaempon utawi kasungsung olih masyarakat kabupaten utawi sami krame kabupaten ring pura punika magenah.\nPura teretorial kepah dados tiga inggih punika kapertama, pura Dalem inggih punika pura nyunsung Ida Betara Siwa. Kaping kalih, pura desa inggih punika pura sane nyungsung Ida Betara Brahma. Kaping tiga, pura puseh inggih punika pura sane nyungsung Ida Betara Wisnu. Pura teretorial puniki magenah ring soang – soang desa adat ring Bali.\nPura Swagina inggih punika pura genah pemujaan Betara-Betari manut ring geginan masyarakat ring Bali. Contohnyane Pura Ulunsui, Pura Segara, Pura Melantung miwah sane lianan.\nPura pedarman inggih punika pura genah pemujaan para leluhur iragane. Pura pedarman kepah dados pura pedarman, Pura Dadia, Pura Paibon, Merajan Agung miwah Merajan Kemulan Taksu. Merajan Kemulan Taksu punika magenah ring soang-soang keluarga masyarakat Hindu ring Bali.\nDuaning keakehan pura punika Bali kawastanin Bali Pulau Seribu Pura.\nInggih wantah asapunika sane prasida titiang aturan, kirang langkung nunas gengrene sinampura. Titiang sineb antuk pramasanti.\nDiposting oleh Ulil di 23.28


1 Raja-raja 16 (BALI)\n1Ida Sang Hyang Widi Wasa tumuli masabda ring Nabi Yehu, okan Dane Hanani, mangda dane ngrauhang sabdan Idane ring Ida Sang Prabu Baesa, kadi asapuniki:\n2“Sujatinne kita tan paji, nanging Ulun nadiang kita pamimpin kaulan Ulune Israel. Nanging ane jani kita suba madosa patuh buka Yerobeam, buina suba nuntun kaulan Ulune malaksana dosa. Dosa-dosannyane suba ngranayang Ulun duka.\n3Ento awanane Ulun lakar ngutang kita muah kulawargan kitane, buka ane suba laksanayang Ulun marep teken Yerobeam.\n4Asing-asing kulawargan kitane ane mati di kota, bangkennyane lakar amah cicing, muah sakancan ane mati di tegale, bangkennyane lakar amah guak.”\n5Sapanglanturipun, saluiring paindikane sane kakardi antuk Ida Sang Prabu Baesa miwah sakancan kaprawiran idane, makasami sinurat ring Cakepan Babad Pararatun Israele.\n6Ida Sang Prabu Baesa raris seda, tur kapendem ring Tirsa, tur putran idane Ida Sang Prabu Ela ngentosin ida jumeneng nata.\n7Sabdan Ida Sang Hyang Widi Wasa sane tumiba ring Ida Sang Prabu Baesa miwah kulawargan idane, sampun karauhang antuk dane Nabi Yehu, santukan ida sang prabu sampun ngardi dosa pamantuka ring Ida Sang Hyang Widi Wasa. Ida sampun ngawinang Ida Sang Hyang Widi Wasa duka, boyaja wantah malantaran kajaatan sane laksanayang ida, sane pateh sakadi sane sampun kalaksanayang antuk Ida Sang Prabu Yerobeam sane riinan ring ida, nanging taler malantaran ida sampun nyedayang sakancan kulawargan Ida Sang Prabu Yerobeam.\n8Ring taun sane kaping nemlikur sapanyeneng Ida Sang Prabu Asa ring Yehuda, Ida Sang Prabu Ela putran Ida Sang Prabu Baesa madeg ratu ring Israel, tur ida mrentah ring Tirsa kalih taun suenipun.\n9Dane Simri salah tunggil senapatin idane, sane ngamong pasukan kretan idane atenga, raris mapacukan jaga nglawan ida. Sedek rahina anu, duk Ida Sang Prabu Ela sedekan mainum-inuman kantos punyah ring Tirsa, ring jeroan Dane Arsa, sane dados pangenter purin idane,\n10Dane Simri raris ngranjing ka jeroane punika, tumuli nyedayang Ida Sang Prabu Ela, raris ngentosin ida jumeneng ratu. Indike punika kamargiang ring taun sane kaping pitulikur, panyeneng Ida Sang Prabu Asa ring Yehuda.\n11Sasampun Ida Sang Prabu Simri madeg ratu, ida raris nyedayang sawatek kulawargan Ida Sang Prabu Baesa. Sawatek kadang warga miwah parasawitran idane sane lanang-lanang, makasami kasedayang.\n12Kadi asapunika indiknya Ida Sang Prabu Simri nyedayang sakancan kulawargan Ida Sang Prabu Baesa, satinut ring sabdan Ida Sang Hyang Widi Wasa, sane sampun kasabdayang tumiba ring Ida Sang Prabu Baesa, malantaran dane Nabi Yehu.\n13Santukan ida sampun nyungsung dewa-dewa miwah ida sampun nuntun wong Israele malaksana dosa, Ida Sang Prabu Baesa miwah putran idane Sang Prabu Ela, sampun ngawinang Ida Sang Hyang Widi Wasa, Widin Israele duka.\n14Sapanglanturipun sakancan paindikan sane kalaksanayang antuk Ida Sang Prabu Ela, makasami sinurat ring Cakepan Babad Pararatun Israele.\n15Ring taun sane kaping pitulikur, panyeneng Ida Sang Prabu Asa ring Yehuda, Ida Simri madeg ratu ring Tirsa, mrentah wong Israele pitung rahina suenipun. Duk punika wadua balan Israele sedek ngurung kota Gibetone ring wewidangan wong Pilistine.\n16Daweg punika wadua balane taler miragi, mungguing Ida Simri sampun mapiguman buat nglawan Ida Sang Prabu Ela, tur sampun nyedayang ida. Duaning punika wadua balane sami raris ngadegang Dane Omri, senapatin wadua balane dados ratun Israele.\n17Sang Prabu Omri miwah wadua balan idane raris kesah saking Gibeton, tumuli mamargi tur ngurung kota Tirsane.\n18Rikala Ida Simri nyingak mungguing kotane sampun kakaonang, ida raris ngranjing ka benteng purine tumuli nunjel purine punika, tur ida ngraga taler seda mageseng irika.\n19Indike punika mamargi kadi asapunika, malantaran dosa-dosan idane pamantuka ring Ida Sang Hyang Widi Wasa. Pateh sakadi Sang Prabu Yerobeam sane riinan ring ida, ida taler ngardi paindikan sane tan ngledangin Ida Sang Hyang Widi Wasa malantaran dosan idane ngraga miwah malantaran ida nuntun wong Israele malaksana dosa.\n20Sapanglanturipun, saluiring paindikan sane kalaksanayang antuk Ida Simri, kadi asapunika taler indik pepacukan sane kardi ida, makasami kasuratang ring Cakepan Babad Pararatun Israele.\n21Duk punika wong Israele pada maruang-ruangan, wenten sane mamanah ngadegang Dane Tibni, okan Dane Ginat, jaga dados ratu, tur sane lianan kantun ngamanggehang Dane Omri.\n22Pamuputipun, sane maruang ring Dane Omri raris menang. Dane Tibni seda, tur Dane Omri madeg dados prabu.\n23Duaning punika rikala taun sane kaping tigang dasa siki, panyeneng Ida Sang Prabu Asa ring Yehuda, Ida Sang Prabu Omri madeg ring Israel, tur ida mrentah roras taun suenipun. Pangawitipun ida mrentah ring Tirsa nem taun suenipun.\n24Sasampune punika ida raris numbas pagunungan Samariane saking anak sane mawasta Semer, mapangarga aji nem tali bidang jinah perak. Ida raris ngwangun kota miwah benteng ring pagunungane punika tur kotane punika raris kawastanin Samaria, manut wastan I Semer, sane pecak nerbeang pagunungane punika.\n25Ida Sang Prabu Omri malaksana dosa ring ayun Ida Sang Hyang Widi Wasa langkungan ring pararatu sane riinan ring ida.\n26Pateh sakadi Sang Prabu Yerobeam sane riinan ring ida, ida ngawinang Ida Sang Hyang Widi Wasa, Widin Israele duka malantaran dosa-dosan idane, miwah malantaran ida nuntun wong Israele malaksana dosa miwah nyungsung arca-arca.\n27Sapanglanturipun, saluiring sane kalaksanayang antuk Sang Prabu Omri miwah sakancan pakaryan sane puputang ida makasami sinurat ring Cakepan Babad Pararatun Israele.\n28Ida Sang Prabu Omri raris seda, tumuli kapendem ring Samaria. Putran idane sane maparab Akab, ngentosin ida jumeneng nata.\n29Ring taun sane kaping tigang dasa kutus, panyeneng Ida Sang Prabu Asa ring Yehuda, Ida Sang Prabu Akab putran Ida Sang Prabu Omri madeg ratu ring Israel tur ida mrentah ring Samaria kalih likur taun suenipun.\n30Ida ngardi dosa pamantuka ring Ida Sang Hyang Widi Wasa, langkungan ring sakancan pararatune sane riinan ring ida.\n31Ida ngardi dosa langkungan ring Ida Sang Prabu Yerobeam. Nanging langkungan malih ring punika, ida marabian sareng Ida Isebel, okan Ida Sang Prabu Etbaal saking Sidon, tur nyungsung Dewa Baal.\n32Ida raris ngwangun pura linggih Dewa Baale ring Samaria miwah ngwangun pamorboran aturan pabuat Dewa Baal sane kagenahang ring purane punika.\n33Ida taler makarya arca Dewi Asera. Ida ngardi paindika-paindikan sane ngawinang Ida Sang Hyang Widi Wasa, Widin Israele, bangetan duka ring ida bandingang ring sakancan pararatun Israele sane riinan ring ida.\n34Duk panyeneng idane, Dane Hiel sane saking Betel raris ngwangun kota Yerikone. Rikala Dane Hiel masang dasar, dane macaru antuk okan danene sane pinih duur sane mapesengan Abiram, tur rikala dane ngwangun gapuran kotane, dane macaru antuk okan danene sane pinih alit, sane mapesengan Segub. Indike punika satinut ring sabdan Ida Sang Hyang Widi Wasa sane sabdayang Ida sane riin malantaran Dane Yosua okan Dane Nun.